Alfred Lothar Wegener, a zo bet ganet d'ar 1añ a viz Du 1880 e Berlin (Alamagn) ha marvet d'an 2 a viz Du 1930 e Greunland, a oa anezhañ ur meteorologour hag ur skiantour liesdanvez alaman deuet da vezañ brudet abalamour d'e dezenn war dilec'hiadur ar c'hevandiroù.\n2 Alfred Wegener hag "Orin ar C'hevandiroù hag ar Morioù"\nEr penn-kentañ, e reas Wegener studioù war ar steredoniezh betek bezañ doktorelaet war se (Ph.D., Skol-veur Berlin, 1904). Dedennet e voe buan avat gant ar veteorologiezh, -- dimeziñ a reas gant merc'h ar meteorologour ha hinoniour brudet Wladimir Köppen, — hag ivez dre ma oa ur mestr blenier pellennoù-aer. Implijout a reas seurt pellennoù-aer da heuilh redoù tolzadoù aer ivez. Diwar e gelennadurezh e savas ul levr skol, "Termodinamïezh (gwreznerzhonïezh) an atmosferenn". Meur a wech ez eas Wegener da c'hGreunland kement ha studïañ redoù aer ar pennahel, pa oa reuz c'hoazh en amzer-se diwar-benn bezañs pe get ar jet-stream, pe red-jet. "Un emdroadur sokial a zo d'ar Skiant. Fiñval a ra an traoù war ur pred-amzer hiroc'h eget hini buhez un den. Ma teuan da vervel, e vezo unan all da gemer ma lec'h. Ma varvit-c'hwi, e vezo unan all da gemer ho lec'h. Ar pezh a gont eo e vefe graet ar pezh a zo d'ober.", emezañ un tammig a-raok e varv d'an oad a hanter-kant vloaz. E-kreiz klask prouennoù e oa e pennahel an hanternoz war dilec'hiadur ar c'hevandiroù pa varvas gant ar riv.\nChaseer arzhed e Greunland, 1904\nAlfred Wegener hag "Orin ar C'hevandiroù hag ar Morioù"Aozañ\nE 1906 ez ae ur skiantour yaouank, Alfred Wegener e anv, war-du Greunland gant ar soñj sevel an hevelep muzulioù meteorologel hag en doa graet ar bloavezh a-raok. Trubuilhet e voe gant e vuzuliadennoù kentañ, koulskoude e reas meur a wech an hevelep re betek anzavout e oant mat daoust dezho bezañ souezhus-bras. Seblantout a rae dezhañ e oa aet Greunland davet ar c'hornôg abaoe e vuzuliadennoù diwezhañ ! Daoust dezhañ bezañ meteorologour, ha n’eo ket geologour, e skrivas ur pennad-skrid ennañ e sonjoù diwar-benn ar fiñv-mañ ha diwar-benn ganidigezh ar c'hevandiroù a-vremañ. Penaos e c’hellfe bezañ bet dispartiet un dorosennad vras-divent e meur a damm dre o fiñv ha krouet ar c'hevandiroù a-vremañ ha penaos e kendalc'hfent, hiziv an deiz c'hoazh, d'en em zilerc'hiañ e-giz radelloù war-c'horre an dour.\nTresadennoù tennet eus De Wegener Kontinente\nNe oa ket chomet pell ar vartezeadenn kuzh a-raok ma krogas pennoù-bras geologiezh an amzer-se da fuloriñ dirak skridoù ha komzoù "foll ha dichek" ar meteorologour yaouank. D'ar 6 a viz Genver 1912 e klaskas dibunañ e soñjoù dirak Emvod-meur Unvaniezh C'heologel Alamagn pa zirollas ar skiantourien-se da zroukc'hoarzhin war e benn : "Penaos 'ta ! Un den yaouank ha n'eus ket ur geologour anezhañ ouzhpenn, a c'hellfe krediñ dont da gontañ deomp e fîñvfe ar c'hevandiroù, ken pounner ma 'z int ha pa vefe zoken war hir amzer."\nPadal, ne oa ket nevez-flamm ar mennozh-mañ ha ne oa ket A. Wegener an hini kentañ da vezañ bet chomet sebezet gant evezhiadennoù 'zo. E-fin ar XVIIvet kantved, e verzas ar baleer-bro ha naturour A. von Humbolt pegen kenglotus e seblante aodoù kevandir Amerika ar Su ha reoù kevandir Afrika bezañ. E-kerzh ar XVIvet kantved e skrivas ur saver kartennoù, Sir Francis Bacon, e voe Meurvor Atlantel e-giz ur stêr e-foñs un draonienn o tispartiañ div lodenn damheñvel en o stumm hag e natur o reier an eil diouzh eben : Menezioù Brazil ha Menezioù Kongo.\nWar-lerc'h an evezhiadennoù-se ez eus bet kavet fosiloù an hevelep boudoù-bev (seurtoù raden 'zo hag ur glazard meur, mezosaorus, e lec'hioù hag a zo pell-pell an eil re diouzh ar re all (Aostralia, Indez...). Prouennoù all a zo bet kavet evel oad ar vein e strad ar morioù, o prouiñ emañ ar vein koshañ e-tal ar c'hevandiroù hag ar re yaouankañ e-kreiz ar mor a bep tu d'ar geinenn veurvorel. Prouennoù all liammet gant magnetegezh ar vein a zo bet kavet ivez.\nDaoust ma voe gloazet e-kerzh ar C'hentañ Brezel Bed e skrivas Wegener e levr "Die Entstehung der Kontinente und Ozeane" (Deroù ar c'hevandiroù hag ar meurvorioù) met en ur zegas arguzennoù nevez : 300 milion a vloavezhioù 'zo e oa skornet kevandir Amerika ar Su, Indez, Aostralia par da gevandir Antarktika a-vremañ. Tro-dro d'ar c'heheder edo kevandir Amerika an Norzh, hini Eurazia. En ur ziazezañ e deorienn war grouidigezh ha finvoù an torosennadoù-se e klaskas displegañ mont en-dro ar Voull-Zouar. Met siwazh dezhañ, e oa e fazi bezañ bet chomet hep kavout displegadenn ebet e-kenver mont en-dro ar fîñvoù-se. En desped d'e enklaskoù e oa bet nac'het degemer e soñjoù ur wech c'hoazh.\n30 vloaz war-lerc'h e voe ur mell-dispac'h e Skiantoù an Douar da heul e gelennadurioù, kement ha ken bihan ma'z eo deuet an holl levrioù geologiezh a glaskfe displegañ mont en-dro ar Voull-Zouar hepto da vezañ didalvoud ha digoulzet. Meur a wech en istor ar skiantoù ez eus bet c'hoarvezet seurt darvoudoù : un den o tont da eilpennañ tezennoù kozh ha da ziskar kredennoù kaer ha taer gant e evezhiadennoù hag e soñjoù arnevez. Ha bewech ez eus bet dirazañ kredennoù dibleg ha skiantourien c'hoapaus.\nDouget e vez bri dezhañ e Bro-Alamagn, e Bremerhaven, e-lec'h ma 'z eo bet savet e 1980 Ensavadur Alfred Wegener war an Enklaskerezh Pennahelel ha Morel.\nAnvet ez eus bet ivez div graterenn-stok, unan war Veurzh hag eben war al Loar, koulz hag un asteroidenn anvet 29227 Wegener war e lerc'h.\nDie Entstehung der Kontinente und Ozeane, 1. Aufl. 1915, in weiteren erweiterten Auflagen bis zur 4. Aufl. 1929.\nWind- und Wasserhosen in Europa, 1917. (Niveradennet war anv )\nWegener Zentrum für Klima und globalen Wandel - Graz\nAlfred-Wegener-Schule in Kirchhain, Hessen\nAdtapet diwar « https://br.wikipedia.org/w/index.php?title=Alfred_Wegener&oldid=1809159 »\nDernière modification le 24 Her 2018, à 20:52\nKemmoù diwezhañ degaset d'ar bajenn-mañ d'an 24 Her 2018, da 20:52.


Pajenn:Juluen - Evel ma pardonomp.djvu/12 - Wikimammenn\nPajenn:Juluen - Evel ma pardonomp.djvu/12\nEno, eman an dalc’h, ma fôtr !... Ha ker gwir ’eo ar pez a lavaret ma tibabas, Hon Salver, e ebestel, e-touezarbesketaerien, ha c’hoaz ne oant nemet pesketaerien dour dous... Moarvat, ne oa ket re all en e vro... Anez ! !\nMON, cn eur dostât ouz Soêz\nHag ar bigi... n’int ket holl distro ?\nEvel ma vijent, Môn, rak hervez ma lavarer, ez int bet gwelet o vont da glask ar gwasked e-trezek ar Porz-Gwenn. Unan dioute, koulskoude... hini mab Job ar Barzig, eus Kastel-Meur... ha c’hoaz e tle mont da vedesin...\nMON, strafuilhet gant ar c’hoant klevout\nPetra ?... Petra ?... Bag Yfig ?\nAlô ! Môn l Da betra d’it en em jala kement-se ? Ker mesket e oa ar bigi an eilgant heben,... hag arru e oa serr-noz, ma n’ eus ket bet galiet o\nanavezout holl marteze... Piou aoar ?... Marteze eman gant ar re all !\nMON, gant tristidigcz\nMab Job ar Barzig !... Met, ha forz a ra d’in me, p’ eman e vagig e-touez ar re-all, pe n’eman ket ! pe e c’hello mont e span, fenoz, pe n’allo ket !... Ni, bepred, n’hon devo repu ebet warc’hoaz... (Mân o taeraat) Hag ez eo e vamm, n’ouzout ket, Soez... hon daol er-maezachan I...\nSOEZ, en eur sevel hag o vont d’he chic’hen\nYa ! hen goüt a ran, awalc’h ; hag ez eo abalamour da ze ezoun deut, aman e ti, en eur dremen, evit lavarout d’it penôs, vel ma c’houzout, n’ em eus nemet eun tamrnig koz lochenn, paour awalc’h, Met ma rafe plijadur d’it degas da dammou treou du-man, ha dont da loja d’am c’hlotenn ( en eur diskouei an daou bugel) gant an daou baourkaez-man, ken ez po kavet elec’h- all...\nMON, en eur starda d’ezi he daouarn, gant esmae\nMil trugarez, bennôs Doue d’it. Soêz !\nDiouz red, e c’halfe beza graet eur spanaénn, aman, kement hag hirdt ar « jeu « .\nSOEZ, en eur lakât da Vôn, he dorn war he skoaz\nRed mat eo e vefe kollet awalc’h da benn ganit, Môn, evit kemer kement- se a drubuilh. Ma talc’hez da vont war an tu-ze ez ay abretoc’h eget koulz, da sac’had eskern d’ober sukr d’an Norniandi.\nAdtapet diwar « https://br.wikisource.org/w/index.php?title=Pajenn:Juluen_-_Evel_ma_pardonomp.djvu/12&oldid=129200 »


Pajenn:Perrot - Bue ar Zent.djvu/812 - Wikimammenn\nPajenn:Perrot - Bue ar Zent.djvu/812\nvêt gante e lavari : « Sesilia am digas etrezek an den koz Urban ; eur ger am eus da lavaret d’ezan. » En em gavet dirak an den koz, e lavari d’ezan ar pez am eus lavaret d’it hag e walc’ho ac’hanout, hag e wisko d’it dilhad neve ; pa vi dizro, e weli an êl, ha mignon e vezo d’it ; kement a c’houlenni digantan az tevo.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/812&oldid=141124 »


Kaozeal:Redadeg 2010 - Wikipedia\nN'eo ket Ar Redadeg 2010 a vefe ret implij kentoc'h?--Gwendal 15 Gwe 2009 da 18:39 (UTC)\nHa talvezout a ra reolennoù ar brezhoneg evit ar Redadeg ivez? Lavarout a reomp : ar mor, Mor Breizh. Neuze: ar Redadeg, Redadeg 2010.\nAr Redadeg 2010 a vije ... evel ar roue Loeiz, an Tad Maner, an Aotrou Doue, ar film Terminator, ar c'haner Jackson, an dugez Anna, ar c'harr Volvo, ar c'hirri Trabi, ar wiski Johnny Walker (un heug), ar c'hi Kore, ar pab Benead, ar Fiat Uno, ar biniaouer Nuñez, al lestr Lusitania, ar fuzeenn Ariane (berraomp al listenn evit chom hep skuizhañ al lennerien), ... ha 2010 anv ar redadeg-se eta, ha kement-se n'on ket evit krediñ. Met ma'z eo kamm ma foellata e c'haller goulenn alioù all. Bianchi-Bihan 15 Gwe 2009 da 19:05 (UTC)\nKinnig a ran ober gant Ar Redadeg 2010 peogwir e reer gant ar stumm-mañ war al lec'hienn (amañ da skouer) hag e karfen ober gant an anv bet dibabet gant ar gevredigezh, daoust d'ar fazioù martezeus.--Gwendal 15 Gwe 2009 da 19:59 (UTC)\nKinnig a rez lakaat fazi e-lec'h n'eus ket (er pennad), war zigarez ez eus unan gant an aozerien (en o lec'hienn-load). D'am meno hon eus holl da zoujañ ar yezh a lavaromp difenn, aozerien Ar Redadeg pe wikipedourien. Sellout a rin, ha diouzh ezhomm e c'houlennin digant an aozerien kemm: ar fazioù anat n'int ket martezeüs, ha n'eo ket re ziwezhat dezho reizhañ. Bianchi-Bihan 16 Gwe 2009 da 03:15 (UTC)\nMiz a-raok deroù ar Redadeg (pe marteze a-raok) e vo gwelet pe anv a vo lakaet enta. Da c'hortoz miromp ar brezhoneg mat. Lakaet e vo an anv ofisiel evel ma vo (fazius pe nann) pa vo poent. Evit bremañ n'eo ket peurofisiel an anv. Bianchi-Bihan 16 Gwe 2009 da 13:20 (UTC)\nMe 'zo a-du eo ret lakaat an anv ofisiel evit ar pennad. Evit ar poent n'eo ket sklaer, war al lec'hien e kaver Ar Redadeg dre vras, met Redadeg 2010 a gaver war ar pegsun. Me, ez personel, e rafen gant Ar Redadeg 2010, met gwelet e vo gant an anv ofisiel, pa vo sklaer ha dibabet. A galon--Y-M D 19 Gwe 2009 da 12:43 (UTC)\nN'ouzon ket petra eo an "anv ofisiel". Pa seller ouzh al lec'hienn e lenner an daou : « Redadeg 2010 » hag « Ar Redadeg 2010 ». Hervez reolennoù yezhadur ar brezhoneg n'eus nemet an hini kentañ eus an daou anv-se zo reizh, evel m'en deus displeget Bianchi-Bihan. Greomp gant an anv reizh neuze ! --Llydawr 21 Gwe 2009 da 20:24 (UTC)\n2 An anv reizh\n3 Sklaer!? Biskoazh kement all!!\n3.2 A-du ? diwar-benn petra ?\n6 Status constructus\n7 Arguzennerezh kamm\n9 Eisteddfod 2010 hag all\nSklaer[kemmañ ar vammenn]\nMeur a reolenn zo en hon wiki-ni.\nUnan a zo : brezhoneg. Ar Redadeg 2010 n'eo ket brezhoneg.\nUnan all eo : an anvioù ofisiel, petra bennak ma vije si enno.\nMa vez dibabet an anv siek e vo ret lavaret peseurt si zo en anv e-barzh ar pennad, e-lec'h ober er bajenn-mañ, ha diskleriañ perak (anaoudegezh ar yezh o vont war fallaat, ne welan abeg all ebet).\nEvel am eus skrivet dija, "ar Redadeg 2010" a zo un anv savet war ar patrom "an impalaer Napoleon", Napoleon eo anv an impalaer ha 2010 eo anv ar redadeg. Ma vez laret ar reder 2010 eo sklaer eo anv ar reder (abalamour d'e niverenn).\nPe neuze emaomp er-maez eus park ar brezhoneg, hag e-barzh hini ur yezh all, evel gant an anvioù Mat-Kalon, Ar Kastell, Breizh Punishers, Breizh Pesked, Breizh Gwin gwenn ha me oar-me. Setu danvez ur pennad nevez. Bianchi-Bihan 19 Gwe 2009 da 16:07 (UTC)\nAn anv reizh[kemmañ ar vammenn]\nKemmet eo bet an anv (meur a wech) e lec'hienn ar redadeg. Ezhomm a oa, graet eo, sklaer an traoù. 82.251.98.49 22 Gwe 2009 da 15:49 (UTC)\nSklaer!? Biskoazh kement all!![kemmañ ar vammenn]\nDilezet em boa ar wikipedia brezhoneg un toullad mizioù zo (abalamour da emzalc'h mantrus an Ao Blanchi dreist-holl) met hiziv e rankan dont war ma c'hiz rak n'hallan ket lezel ur betis e-giz-se da dremen hep sevel ma zammig mouezh.\n"Ar redadeg 2010" an hini zo reizh ha n'eo ket "redadeg 2010" (ha n'eo ket gwall vrezhoneg 'm eus aon).\nSetu amañ an displegadenn : Degemer Redadeg 2010 e-lec'h Ar redadeg 2010 a dalvefe krediñ ez eo ar sintagm zo ganimp amañ renet gant reolenn ar renadenn-anv (ar c'harr / karr an tad / karr tad Yann). Ma vije gwir e vije ret lavaret *gouel brezhoneg 1992 (<gouel ar brezhoneg) ha *Emvod Kelted 2000 (<Emvod ar Gelted), met gouzout a rit-holl e vo lavaret gouel ar brezhoneg 1992 ha Emvod ar Gelted 2000 ha netra ken. Kement-mañ a brou n'ez eus ket renadenn-anv ebet amañ. E Kembraeg ivez e vo lavaret "Eisteddfod yr Urdd 2003" ha n'eo ket *"Eisteddfod Urdd 2003" / "Yr Eisteddfodd Genedlaethol 2000" ha n'eo ket *"Eisteddfod Genedlaethol 2000".\nAr redadeg 2010 n'eo ket ur renadenn-anv e mod ebet, n'eo ken met un doare berroc'h / berraet da lavaret ar redadeg (dalc'het er bloavezh) 2010\nAn dielfennañ kinniget gant an ao. Blanchi zo gwall baour... Ar sintagm "Ar redadeg 2010" n'eo ket savet diwar war ar patrom "an impalaer Napoleon" e mod ebet (war batrom "ar bloavezh 2000" marteze). Goulennet em eus bet en-dro din (e Breizh emaon er mare-mañ), hini ebet e-touez ar vrezhonegerien a vihanik na lavarfe *Redadeg 2010, direizh e vez kavet se gant an holl a anavezan. Goulennet em eus gant ar pennoù brezhoneg a anavezan ivez, memes kont.\nSpi 'm eus e vo reizhet ar fazi.\nKlasket en deus an ao. Blanchi bezañ glepoc'h eget ar glav ha dre-se plantet ur c'haer a fazi ha gwashoc'h zo, poulzet en deus reoù all d'e heul. Pegoulz e teuy da lavaret dimp ez eo "an hanter eus ar barrez" ha "penaos e oa ar pardon warlene?" fazioù hag penaos e rankfed lavaret *"hanter ar barrez" ha *"penaos e oa pardon warlene?".\nNe gomprenan ket petra zo kaoz ne vez ket enebet muioc'h ouzh an den-se? War zigarez ez eo oberiant, se an hini eo? Ma 'm eus un ali da reiñ deoc'h, eo diwallit outañ ha na lonkit ket kement tra a lavar deoc'h. Estregetañ zo barrek war ar brezhoneg.\nFulub-Cayenne"sotoc'h eget an den hen kelenn" 14 Mae 2010 da 09:49 (UTC)\nPennoù brezhoneg : mat e vefe gouzout piv eo an dud-se. An holl ac'hanomp a anavez "pennoù brezhoneg"...\n"Brezhonegerien a vihanik" : neuze eo dav ober evelto, ha lavarout "Eus pelec'h te' zo?" (klevet e Kerne-Izel) pe c'hoazh "Ken bras eget..." (klevet e Leon)? Ha neuze implijout verboù evel telefoniñ ha frekañtiñ (klevet ivez) ? --Ex-Smith 15 Mae 2010 da 12:12 (UTC) 15 Mae 2010 da 12:11 (UTC)\nSouezhet on gant ho respont, Ao. Ex Smith. N'eo ma displegadenn na ma arguzennoù diazezet war ar fed ma vez pe ne vez ket lavaret gant ar Vrezhonegerien a vihanik. Diazezet eo war un dielfennañ poellek (d'am soñj). Degaset em boa ar vrezhonegerien a vihanik hag ar pennoù brezhoneg e fin ma displegadenn a-benn reiñ deoc'h da c'houzout e oan aet da c'houlenn en-dro ivez, netra ken (Evit a sell ar pennoù brezhoneg a anavezan n'on ket sur e plijfe dezho bezañ anvet hag implijet amañ hep o aotre.)\nNe lavaran ket kenebeut e c'haller skrivañ "petra te zo oc'h ober?" "ne oar ket anezho" "partajiñ" war zigarez ma lavaret gant lod. Met an traoù-se zo emdroadurioù (fall pe difall, n'on ket sur), n'int ket fazioù yezh graet gant deskerien, reizh int da vat hervez sistem ar parlantoù ma vezont implijet. An droienn "Redadeg 2010" n'eo reizh nemet evit al lodenn eus an deskerien n'int ket direnket ganti. Evit ar vrezhonegerien varrek all (deskerien ha brezhonegerien a-vihanik) ez eo iskis-kenañ. Ha dreist-holl, ha hemañ eo ar pouezusañ tra am eus da lavaret, n'hoc'h eus ket droed da lavaret un dra diwir evel "Ar redadeg 2010" n'eo ket brezhoneg. Geo, brezhoneg eo hag ez eo!\nFulub-Cayenne"sotoc'h eget an den hen kelenn" 15 Mae 2010 da 20:57 (UTC)\nKaozeal[kemmañ ar vammenn]\nUn devezh mat d'an aotrou Fulup, yac'h bepred.\nPlijout a ra da genlabourerien zo digareziñ o diouer a labour, pe o ehan da labourat, abalamour d'un emzalc'h bennak, hervezo: aesoc'h e vez atav paouez a labourat eget sachañ war ar c'harr, ha pep digarez zo mat evit se. Lod a zgav gwelloc'h leuniañ ar pajennoù kaozeal hep sevel pennad ebet (n'eo ket evel-se ez omp erruet gant 33 000 pennad, anat d'an holl) met frankiz pep hini eo lavarout e soñj ha kenlabourat evel ma kar, gant ma n'aio ket da dagañ ar re all, d'ar verourien e vije da zegas kement-se da soñj d'ar re a ankoua reolennoù-diazez ar c'henvevañ.\nMat eo kaozeal eus yezhadur, ha n'eo ket ret d'an den bezañ a-du gant an holl, ha meur a hini zo barrek war ar yezh, n'emañ ket an holl skiant en he fezh en ur c'hlopenn, meur a sell a c'hall bezañ, pep hini a c'hall faziañ, feiz ya moarvat. Ha mat eo bezañ kelennet gant Yann pe Baol, gant Fulup pe Jakez. N'eo ket ret kunujenniñ ar re all evit se, na gervel an dud d'en em unaniñ a-enep unan bennak (lezenn William Lynch, keta?), sed aze un dagadenn bersonel (ne gomzan ket eus e c'hoari distummañ anvioù an dud) a vije ret d'ar verourien ober war he zro.\nA-hend-all on prest da grediñ eo un tamm mat luzietoc'h an afer, evel gant skolioù Diwan hag ar skolioù Diwan.\nMa! Lakaomp e vijen dizesk a-grenn, tud all amañ a oar brezhoneg, hep bout o chom e Cayenne, ha n'o deus ket dislavaret ger ebet ganin: unan bepred zo aet a-du, n'eus nemet lenn uheloc'h.\nUn den en deus savet ur ganaouenn anvet "Redadeg 2010", hep ger-mell, hag eñ kelenner e Diwan. Ne welan ket e vefe disheñvel e soñj diouzh hini Llydawr ha me. Gallout a ra Fulup redek da zroukkomz diwar e benn ha hini an holl re all e forom ar Redadeg. Bianchi-Bihan 14 Mae 2010 da 10:35 (UTC)\nA-du e savan gant Fulup Cayenne war poentoù 'zo. Soñjal a ran memestra e ranker chom sioul ha seven gant ar re all (anvioù, doare da gomz...), zoken ma ne c'heller ket gouzañv hini pe hini, mar plij. --Y-M D (kaozeal) 14 Mae 2010 da 21:39 (UTC)\nA-du ? diwar-benn petra ?[kemmañ ar vammenn]\nEvit aesaat ur gaoz ne vez ket trawalc'h lavarout e vezer a-du, ma ne lavarer ket diwar-benn petra.\nSouezhus gwelout ur merour o komz eus "gouzañv hini pe hini" e-lec'h kas tud zo da lenn ar skrid ofisiel wikipedia :tagadennoù personel .\nLavarout a ra an aotrou Fulup :"Ar redadeg 2010" an hini zo reizh ha n'eo ket "redadeg 2010" (ha n'eo ket gwall vrezhoneg 'm eus aon). Leuskel a ran ar frazenn-se da bep hini d'he barn.\nKavout a ra mat keñveriañ Ar Redadeg, ha Gouel ar Brezhoneg. D'am soñj e krog fall e arguzennerezh.\nEvel-just e vez lavaret Gouel ar Brezhoneg 1992, evel Eisteddfod yr Urdd 2003. Kement-se ne brou ket n'eus renadenn-anv ebet evel ma lavar Fulup : prouiñ a ra ez eus un anv divoutin, a zo Gouel ar Brezhoneg, heuliet gant ur renadenn anv, 1992.\nGallout a reer marteze degemer Ar Redadeg 2010 adalek ma komprener Ar Redadeg evel un anv divoutin ivez, pezh a ra moarvat an aotrou Fulup. Din-me, pa n'eo ket echu c'hoazh an eil Redadeg, pa n'eus bet nemet unan a-raok, hini 2010 (mar deo aotreet gant an aotrou Fulup lavarout hini 2010), pa ne welan abeg ebet da ober eus ar Redadeg-se un anv divoutin c'hoazh, n'eus nemet ober gant Redadeg 2010, a zo savet reizh e-keñver brezhoneg, goude ma n'eo ket anavezet gwall vat an holl reolennoù-diazez gant an holl yaouankizoù o redek.\nA-hend-all e plij din kenañ an dud vat a zo gouest da damall da unan all, n'eo ket an traoù lavaret na skrivet gantañ, met traoù hag a c'hallje, a gav dezhe, bezañ bet skrivet gantañ: Pegoulz e teuy da lavaret dimp ez eo "an hanter eus ar barrez" ha "penaos e oa ar pardon warlene?" fazioù hag penaos e rankfed lavaret *"hanter ar barrez" ha *"penaos e oa pardon warlene?". Se n'eo ket arguzenniñ ken, feiz fall ne laran ket. Bianchi-Bihan 15 Mae 2010 da 09:59 (UTC)\nAn displegadenn bet degaset gant Fulup Cayenne hag a gavan kendrec'hus a zo ar frazenn da-heul : Ar redadeg 2010 n'eo ket ur renadenn-anv e mod ebet, n'eo ken met un doare berroc'h / berraet da lavaret ar redadeg (dalc'het er bloavezh) 2010. Evidon ez eo Ar Redadeg an ofisiel an abadenn, hag ouzhpennañ 2010 a zo evel evit termeniñ eus peseurt hini 'zo kaoz (un doare da niverenniñ anezho). Marteze e vefe mat studiañ reizhded an doare-se da zielfennañ an anv. --Y-M D (kaozeal) 15 Mae 2010 da 15:27 (UTC)\nDa vihanañ e vo bet kendrec'het un den gant displegadenn Fulup pa lavar n'eo ket ur renadenn-anv eo 2010. N'eo ket trawalc'h gouzout petra n'eo ket avat : bremañ e vije ret gallout lavarout petra eo! Gortozomp 'ta!\nUn tamm paour, evel 'larfe Fulup, eo an arguzenn Ar redadeg 2010 n'eo ket ur renadenn-anv e mod ebet, n'eo ken met un doare berroc'h / berraet da lavaret ar redadeg (dalc'het er bloavezh) 2010.\nRak ur renadenn-anv zo un doare berr da lavarout un dra dre natur.\nTeir skouer :\nRedadeg 2010 a vez lavaret eus ur redadeg a zo bet graet e 2010. Redadenn Yann eus ur redadenn graet gant Yann. Redadeg Karaez eus unan c'hoarvezet e Karaez. Bianchi-Bihan 16 Mae 2010 da 13:38 (UTC)\nKeñveriadenn[kemmañ ar vammenn]\nD'am soñj e c'hellfe bezañ reizh an daou stumm, damgevatal o ster met disheñvel o frammadur kevreadurel pa geñverier gant ar saozneg "The London Fun Run 1998" (pe reishoc'h d'am sonñj "The London Fun Run, 1998" pe "The London Fun Run (1998)", kv. "Ar Redadeg 1998") ha "The 1998 London Fun Run" ("Redadeg 2000" - kemmet ar bloaz evit mont e-bioù da guidennoù all a sav diwar an daore da lenn an deiziad e saozneg...). Traoù heñvel a sav e galleg da skouer gant "l'article de Le Monde " (amreizh e-keñver ar yezhadur boaz "l'article du Monde") rak "le Monde" eo titl ar gelaouenn dres m'eo "Ar Redadeg" anv ar redadeg-mañ, pe c'hoazh "n'A Nosa Terra" (degemeret evel ar stumm reizh) pe "en A Nosa Terra" (klevet alies evit an hevelep abeg)... Tu z' da goazeal ha da chom hep bezañ a-du gant unan bennak all hep mont war hent ar c'hunujennoù d'am soñj (o soñjal e komzoù Fulup Cayenne). A galon, Neal (Kaozeal) 15 Mae 2010 da 20:19 (UTC)\nThanks Neal, you'd never say "1998's London Fun Run" though, would you? N'haller ket keñveriañ "The 1998 London Fun Run" gant "Redadeg 2000". "The 1998 London fun Run" ne heul ket patrom ar renadenn anv. Mar fell deoc'h keñveriañ *redadeg 2000 e vefe ret mont da glask pe *1998's London Fun Run zo direizh da vat d'am divskouarn pe neuze The London Fun run of 1998 zo posubl marteze a-walc'h, met na vo ket implijet da vrudañ un degouezh bennak. Pa vez brudet un dra bennaket e vez lavaret "The 2000 Grand National" peotramant "the Grand National(,) 2000".\nA-hend-all ne welan ket pelec'h em eus kunujennet hini ebet, "sotoc'h egat an den hen kelenn" n'eo ken met ar ger-stur a implijan da sinañ.\nA galon. Fulub-Cayenne"sotoc'h eget an den hen kelenn" 15 Mae 2010 da 20:38 (UTC)\nE saozneg e c'heller lâret (kentoc'h evit bloavezhioù 2000 hag a zo luziet an doare d'o distagañ e saozneg): "The 1998 Grand National", "The Grand National, 1998", "The Grand National of 1998" pe c'hoazh "The greatest hits of 1999" pe "1998's greatest hits". An diforc'h? Un elefenn distag diouzh an titl eo ar ger-mell e "The Grand National" met n'eo ket e "the greatest hits". Disheñvel eo d'am soñj "Ar Redadeg" (m'az eo hemañ an titl ofisiel) diouzh "ar redadeg"... Ne lâran ket e rank bezañ heñvel e saozneg hag e brzhoneg, evel-just (nag e brezhoneg ha kembraeg ivez...), nemet keñveriañ toiennoù disheñvel.\n"Betis" a zo anezhañ un dagadenn. N'eo ket nemet ar gerioù a implijer met an ton a c'hell bezañ kunujennus: n'haller ket klemm rak un "emzalc'h manrtrus" diouzh un tu ha klask trenkañ ar soubenn diouzh an tu all. A galon, Neal (Kaozeal) 16 Mae 2010 da 10:12 (UTC)\nDa zisplegadenn zo dedennus, met "1998's greatest hits" n'eo ket tre ar memes tra. E galleg e vefe lavaret "le meilleurs hits de 1998" hag e brezhoneg ivez e vefe lavaret "tonioù gwellañ 1998". N'eus ket kaoz eus un degouezh a vruder. Bez onest amañ, mont a rafes da lavaret "1998's Grand National?", mont a rafes da skrivañ se war ar skritelloù? Ne gav ket din. N'eo ket ret mont da glask e saozneg forzh penaos. Koulz eo ober e galleg. Ar pezh a droer amañ eo "La Redadeg 2010" ha n'eo ket "la redadeg DE 2010". Met war a seblant zo lod o deus poan o kompren kement-mañ. War ar skinwel ne vez ket lavaret "Le Tour de France de 2010"(nemet ha keñveriañ hennezh gant "Le Tour de France de 2009"), "le Tour de France 2010" an hini a vo lavaret ha skrivet. Eus se zo kaoz amañ ha mann ebet all.\nDegas a ran soñj dit e oa bet embannet traoù evel "Ar Redadeg 2010 n'eo ket brezhoneg" (sic), "redadeg 2010 eo ar stumm reizh" gant lod amañ. Souezhet on n'eus deuet merour ebet amañ da reizhañ ar bommoù diwir-se. Ret e oa din sevel ma mouezh.\nKompren a ran ar pezh a fell dit lavaret evit an ton am eus implijet, met ne lavarfen ket e oa "kunujennus", mont a rez pell ganti, goapaus marteze a-walc'h, ne rin ket mui.\nRegards ;-) Fulub-Cayenne"sotoc'h eget an den hen kelenn" 16 Mae 2010 da 19:07 (UTC)\nMe gav din e vefe mat tremen da draoù all. Da lavaret eo kenderc'hel da eskemm war ar gudenn evit envel ar pennad, met laoskel a gostez ar c'hunujennoù. D'am soñj en deus komprenet hor mignon Fulup ar reolennoù ha kelaouet eo bremañ. Ne vefe ket fall mont war-raok. --Y-M D (kaozeal) 16 Mae 2010 da 19:57 (UTC)\nTrugarez da Fulup hag a-du gant Y-MD. Neal (Kaozeal) 17 Mae 2010 da 08:03 (UTC)\nEvezhiadennoùigoù[kemmañ ar vammenn]\nMa lennfe Filipig kazetennoù gallek zo (lakaomp L'Equipe) e welfe e komzer eus "la coupe du monde de 2010" ha "le tour de france de 2010" evel eus "le paris-roubaix de 2010" ha traoù all heñvel. Goude-se, posubl eo, e vije lavaret eveltañ ivez gant tud all:\nKaer e kavan e frazenn : Neuze "La Redadeg 2010" ha n'eo ket "la redadeg DE 2010". Sur eo neuze ne gomzomp ket nag ar memes galleg, nag ar memes brezhoneg. Sklaer eo c'hoazh pa lennan gantañ pelloc'h: "le Tour de France 2010" an hini a vo lavaret ha skrivet. Eus se zo kaoz amañ ha mann ebet all. Galleg modern flim-flamm eo marteze, ha se a fell dezhañ treiñ, n'eo ket ma galleg-me avat.\nKompren a ran ivez eo treiñ e c'halleg dezhañ a fell dezhañ ober: ne welan ket perak e vije ret treiñ, na perak e c'halleg-eñ.\nNeuze pa skriv ouzhpenn Met war a seblant zo lod o deus poan o kompren kement-mañ e vin a-du gantañ.\nHa pa skriv ivez War ar skinwel eo anat ne gomprenan ket: rak war ar skinwel e lakaan-me ar pod-bleunioù.\nKomzomp bremañ eus an anv\nar ger redadeg zo un anv-kadarn: neuze eo reizh Redadeg 2010. Lavarout ar c'hontrol zo kement ha kemmañ ar yezhadur.\nGoude-se e fell da lod e vije un anv divoutin: neuze Ar Redadeg. Chom a ra da c'houzout petra eo an anv divoutin en-resis: Redadeg pe Ar Redadeg? pelec'h e krog, a-raok pe goude ar ger-mell, aze emañ an dalc'h.\nMa c'haller lavarout Redadeg warlene (ha ne oa ket anezhi) e c'haller lavarout Redadeg 2010, n'eus ket da dortal.\nMa fell da lod ober gant Ar Redadeg mann nemet peogwir e lavaront en o galleg La Redadeg 2010 n'eo ket abeg a-walc'h. N'haller degemer Ar Redadeg 2010 nemet peogwir e lakaer un anv boutin da dremen da anv divoutin. Betek-hen n'eus bet nemet div redadeg. Pa dostao Redadeg 2012 e fello da lod moarvat lakaat Ar Redadeg 2012. Ken neuze ne vo nemet goulenn alioù un toullad "pennoù brezhoneg" estreget mignoned Fil Lipig. Bianchi-Bihan 17 Mae 2010 da 09:40 (UTC)\nMoarvat ne lennomp ket ar memes embannadur : pa lennan L'Equipe ha traoù all e welan "La Coupe du Monde 2010", "Le Tour de France 2010", "Paris-Roubaix 2010". Pelec'h e c'heller lenn an arroudennoù meneget ?--81.53.54.131 17 Mae 2010 da 12:01 (UTC)\nGwir eo e vez diaes kavout galleg reizh a-wechoù : fr:Coupe du monde de football de 2010, e-kichen doareoù all. Met pouezusoc'h kalz arguzenniñ amañ db ar brezhoneg. Bianchi-Bihan 17 Mae 2010 da 13:00 (UTC)\nTrugarez vras d'an Ao. B*anci evit e evezhiadennouigoù leun a fent hag a garantez.\nBennozh Doue dit evit ma anv nevez (Filipig), evel a lavarfe egile "I had it coming!". Plijout a ra din, ha spi 'm eus ne yelo merour ebet da c'hourdrouzañ ac'hanoc'h evit bezañ plantet fent amañ ;-)\nMantret on gant un dra bennak evelkent. Mont da galsk abeg em zamm brezhoneg hag em zamm galleg a-benn difenn ho tezenn n'eo ket eus an onestañ-holl.\nHo teorienn db. an anvioù boutin ha divoutin, etc. zo farsus met kamm ez eo.\nNe lavarit netra db. an daou boent kadarn-mañ :\n1. Db. an dielfennañ yezhadurel sklaer am eus roet. Ma ranker tremen eus "ar Redadeg" da "redadeg 2010" pa ouzhpenner "2010" da "ar redadeg" e sinifi ez eus ur bomm renet gant reolenn ar renadenn-anv-jenitiv ('genitive'). A-benn gwiriañ kement-se em eus amprouet ar bomm en un doare "skiantel" a walc'h (hervez hentenn ar yezhadur). "an tok", evel ma ouzer, a zeu da vezañ "tok Yann" pa lakaer "Yann" war e lerc'h (ha n'eo ket an tok Yann ha se zo kaoz e kav deoc'h (da ex-Smith ha da Llydawr) e ranker lavaret "Redadeg 2010". Met daoust hag ur renadenn-anv-jenitiv zo amañ, n'eus ket a lavaran-me (ha reou all), rakar, ma vije unan e vije ret lavaret "gouel brezhoneg 2010" e lec'h "gouel ar brezhoneg 2010". (an tok a zeu da vezañ tok an amezeg hag a zeu da vezañ tok amezeg Yann). Mar lavarit e ranker lavarit "redadeg 2010" ha ma lavarit n'eo ket brezhoneg lavaret "ar redadeg 2010" e lavarit d'an dud penaos e rankont lavaret frazennoù "emvod kelted 2000", "gouel brezhoneg 2010" e lec'h "emvod ar Gelted 2000", "gouel ar brezhoneg 2010", netra na vir ouzhoc'h a cheñch reolennoù ar brezhoneg evel just.\n2. Db. ar skouerioù am eus roet deoc'h e kembraeg : "Y Pasg 2010", ha koulskoude ez eo techet ar c 'hembraeg da implijout ar renadenn-anv-jenitiv muioc'h evit ar brezhoneg. Evel just hoc'h lavaret un dra bennaket, un tamm "bluff" a lavarfen zokenoc'h, db. ar frazennoù gallek, dre chañs e oa deuet 81.53.54.131 da ziarbenn ac'hanoc'h. Nag e brezhoneg... Petra emaoc'h o vont da lavaret din, penaos n'eo ket reizh lavaret "ar brezel 14" / "ar brezel 1914-18" marteze?\nAo. B*anci, gouzout a ran n'eo ket aes asantiñ bezañ difaziet, met n'eo ket ret mont da bismigañ en aner yezh an difazier a-benn en em zifenn, na c'hoazh e gunujenniñ (nann, n'on ket deus ar re a lenn L'equipe ;-))\nA galon, ho keneil feal, Fil Lipig Fulub-Cayenne"sotoc'h eget an den hen kelenn" 17 Mae 2010 da 20:20 (UTC)\nFaziet out, paotr: difaziañ a-walc'h a ran dre amañ evit gouzañtiñ bezañ difaziet abaoe pell zo, met se n'hallez ket gouzout. Ha lod , pa n'ouzont ket, ne vezont ket pell o faltaziañ. Ma n'eo ket aes dit-te bezañ difaziet eta, n'eo ket ret mont da gontañ bidennoù db ar re all, pa n'ouzout ket.\nRak pa n'ouzout ket e sav kredennoù d'az penn betek lavarout: met n'eo ket ret mont da bismigañ en aner yezh an difazier a-benn en em zifenn, na c'hoazh e gunujenniñ (nann, n'on ket deus ar re a lenn L'equipe ;-)). Eus da frazenn e teskan daou dra\nne oa ket plijet dit an evezhiadennig db da skinwel, a oa din ur fazi, evel redadeg 2010 dit-te, hag a zo reizh din,\ne kavez eo ur gunujenn bezañ eus ar re a lenn "l'Equipe", a lennan aliezik\nhag a lennin c'hoazh hiziv.\nMan 'met traoù a-bouez eta.\nAr skouerioù a roez e brezhoneg a zo anvioù divoutin darvoudoù bep tro, ha ne welan ket e vijent gwall niverus: n'eo ret dispenn yezhadur ar brezhoneg evit un dornadig gerioù. Gwelout a ran ez eus daou rumm anezhe: ar re evel Gouel ar Brezhoneg, dibaot a-walc'h, hag ar re evel Ar Redadeg, hag a zo dibaotoc'h c'hoazh, nevez-flamm-filin ma'z eo.\nPeogwir ez eus bet graet anv ac'hanon gant Fulub-Cayenne e lavarin kement-mañ : "ar Redadeg + 2010" n'emañ ket da vezañ keñveriet gant "Emvod ar Gelted + 2010" pe gant "Eisteddfod yr Urdd + 2010" met gant "an Emvod + 2010" pe "yr Eisteddfod + 2010". Reizh e kavan lavaret "an Emvod" hag "Emvod 2010", "yr Eisteddfod" hag "Eisteddfod 2010", evel ma kavan reizh lavaret "ar Redadeg" ha "Redadeg 2010". Evit ar c'hembraeg, ra sello Fulup-Cayenne ouzh lec'hienn Eisteddfod vroadel Kembre hag ouzh ar gaoz-mañ er Wikipedia kembraek. --Llydawr 18 Mae 2010 da 16:45 (UTC)\nTrugarez evit da gemenadenn. Doujañs a rankan kaout ouzh da savboent, met ne zisplegez na ne brouez netra pa lavarez "evel ma kavan reizh lavaret "ar Redadeg" ha "Redadeg 2010". Dedennus am eus kavet ar goulenn ac'h eus lakaet war ar wikipedia Kembraeg, met n'on ket a-du gant ar respont nemetañ ac'h eus bet. Ha lakaet em eus ma zamm respont eno, ur respont hag a c'halli lenn pa gari. Gwir e vez lavaret traoù ha skrivet traoù evel "Eisteddfod 2010" ha "Pasg 2010" e kembraeg, met levezon ar framm genitiv n'eo ken. Startoc'h eo enebiñ ouzh seurt emdroadur e kembraeg, dre ma kemm ar yezh buan-kenañ ha dre ma n'eo ket troet Kembreiz gant an dielfennañ yezhadurel. An hini en deus respontet dit ne oa "Yr Eisteddfod 2010" nemet saoznegaj zo aet re vuan ganti. E-leizh a skouerioù a gavi skrivet e kembraeg mat ma c'halli lenn traoù evel "Y Nadolig 2000", "Y Pasg 2000", etc.\nDistroomp d'ar brezhoneg, pa'z eo gwir ez eo eus ar brezhoneg zo anv amañ. Ar pezh a fell din lavaret amañ eo se : N'hoc'h eus ket droed da lavaret "Ar redadeg 2010 n'eo ket brezhoneg". Nag "ar brezel 14", brezhoneg eo pe n'eo ket? Geo, brezhoneg eo sur eo ha n'eo ket marteze. Traoù zo a vez kavet drol en holl yezhoù, frammoù zo a gaver iskis, se a gomprenan a-walc'h. Evel "un daoulagad", "an deiz kentañ'r bloaz", etc. Met den ebet n'en deus droed da lavaret n'int ket reizh, dreist-holl pa vez embannet se gant deskerien bet desavet e galleg. Goulennet em eus en-dro din gant brezhonegerien gozh ha hini ebet na lavarfe "redadeg 2010". Bremañ ma fell deoc'h reiñ lañs d'an droienn "redadeg 2010", e c'hallit ober laouen, plijout a ra emdroadurioù-yezh din, ken-ha-ken. Ul lisañs yezhadurel zo e brezhoneg ivez. N'eo ket me a yelo da reizhañ lugan ebet na kaner ebet.\nMa ne gomprenez ket perak e implijan "karr amezeg Yann" da amprouiñ reizhded "redadeg 2010", petra a ri... "Dielfennañ yezhadurel" a vez graet eus se. Marteze n'out ket boas ouzh an teknik? N'eo ket diaes koulskoude. Gallout a ran addisplegañ dit, ma kerez. Ma lavarez e ranker tremen eus "ar redadeg" da "redadeg 2010" (ha n'eo ket "ar redadeg 2010") e talvez e soñj ganit e ranker implijout ur framm genitiv. Ma goulenn-me eo daoust hag ur framm genitiv zo pa lavarer "la Redadeg 2010" / "Le Tour de France 2003" / "La guerre 1914-18", etc. A-benn ober kement-se e kinnigan arnodiñ ar bomm : lakaomp e vefe "redadeg ar brezhoneg" anv ar redadeg, ha lakaomp e rankfed ouzhpennañ "2010" d'ar bomm "redadeg ar brezhoneg", petra hon defe "redadeg brezhoneg 2010" pe "redadeg ar brezhoneg 2010", anat dit ez eo an eil a vo lavaret rak "redadeg brezhoneg 2010" ne sinifi ket a dra. Petra emaon o paouez prouiñ gant ma zamm arnodenn amañ : ouzhpennañ ur bloavezh war-lerc'h un darvoud resis ne c'houlenn ket un treuzmadur genitiv. Hag ur skouer vev am eus da reiñ dit war ar marc'had "ar brezel" / "ar brezel 1914-1918". N'hallan ket ober sklaeroc'h eget se.\nFulub-Cayenne"sotoc'h eget an den hen kelenn" 18 Mae 2010 da 19:26 (UTC)\nStatus constructus[kemmañ ar vammenn]\nKeit ha m'emeur ganti, marteze e c'hellfer mont da geñveriañ gant an arabeg, implijet gantañ ur frammadur yezhadurel heñvel. Neal (Kaozeal) 18 Mae 2010 da 11:21 (UTC)\nArguzennerezh kamm[kemmañ ar vammenn]\nLennet em eus ar respont faeüs graet gant Filipig d'hon c'henlabourer Llydawr. Ya, doujañs a rankfe kaout ouzh pep savboent hag ouzh pep hini.\nLavarout a ra ne zisplegez na ne brouez netra pa lavarez "evel ma kavan reizh lavaret "ar Redadeg" ha "Redadeg 2010". Gwall bell ez a ganti, evel pa vije ezhomm da brouiñ pezh a gaver er yezh pemdez. Eñ an hini na zispleg na ne brou netra.\nSkrivañ a ra ivez : N'hoc'h eus ket droed da lavaret "Ar redadeg 2010 n'eo ket brezhoneg". N'on ket a-du : ma ne gaver troienn heñvel ebet er yezh a-raok, eo ouzhpenn trawalc’h da lavarout : n’eo ket brezhoneg.\nSkrivañ a ra : Nag "ar brezel 14", brezhoneg eo pe n'eo ket? Hervez e soñj eo sklaer ar respont : Geo, brezhoneg eo sur eo ha n'eo ket marteze. Alioù all zo estreget e hini, evel diwar-benn Alan Stivell. Din n’eo ket brezhoneg. Ha neuze ?\nHa neuze, a-du gant ar Filipig en taol-mañ : Traoù zo a vez kavet drol en holl yezhoù, frammoù zo a gaver iskis, se a gomprenan a-walc'h.\nLavarout a ra goude : Evel "un daoulagad", "an deiz kentañ'r bloaz", etc. Opala ! N’haller ket lakaat traoù ken disheñvel er memes sac’h.\nA-enep a-grenn avat emaon d’ar frazenn-mañ : Met den ebet n'en deus droed da lavaret n'int ket reizh, dreist-holl pa vez embannet se gant deskerien bet desavet e galleg.\nPep hini en deus droed ha gwir da lavarout pezh a soñj diwar-benn e yezh, gant arguzennoù.\nNe oar ket penaos eo bet desavet an dud, n'en deusket d'ober anv eus se.\nMe lavar n’eo ket reizh, rak n’eus netra all heñvel er yezh.\nPa skriv Goulennet em eus en-dro din gant brezhonegerien gozh ha hini ebet na lavarfe "redadeg 2010" ne gavan ket eo ret krediñ anezhañ.\nPa skriv N'eo ket me a yelo da reizhañ lugan ebet na kaner ebet n'eo ket ret krediñ anezhañ c'hoazh: n'eus nemet sellout ouzh e labourioù diwezhañ en hon wiki-ni.\nSiek e kavan e arguzennerezh pa loc’h diwar ar galleg. Moarvat ne verz ket, met pa ro ar skouer « "La guerre 1914-18 » e tispleg orin ar skouer « ar brezel 14 » war un dro. Ha setu ar skouer nemeti kavet gantañ er yezh. N'eus ket peadra da gemm ar yezhadur c'hoazh na da gomz eus emdroadur ar yezh. Troiennoù gallek zo e brezhoneg, petra vern keit ma ne deuont ket da vezañ reolenn? Lavarout a ran ar brezel 14, hag en em blijout peogwir emaint er yezh, met ne garfen ez afe lod betek en em lavarout pe en em sellout evit kement-se.\nSiekoc'h c'hoazh pa lavar: lakaomp e vefe "redadeg ar brezhoneg" anv ar redadeg. Gant martezeoù e vez maget al leueoù, ha pa vez berr an arguzennoù e kroger gant martezeoù evel lostoù-leueoù a-seurt gant hennezh. Lakaomp e vije bet lakaet "redadeg ar brezhoneg" evel anv d' Ar Redadeg ha kavet e vefe degadoù a dud o klemm abalamour m’eo brezhoneg gwall fall.\nEñ a gav sklaer e zisplegadenn? Me gav eo sklaer n'eus displegadenn ebet. Bianchi-Bihan 20 Mae 2010 da 08:14 (UTC)\nGwarezet[kemmañ ar vammenn]\nEvit ma ne gendalc'hfe ket an dud da gemmañ ha kemmañ adarre anv ar redadeg em eus divizet gwareziñ ar bajenn. Pa 'vo sioulaet an traoù pe pa 'vo un emglev e c'hellimp tennañ kuit ar gwarez. Ma 'vefe ezhomm kemmañ an danvez pe ouzhpennañ titouroù (dre ma 'z eo fresk an darvoud) e c'helloc'h mont e darempred ganin, dre ma c'hellan me (evel merour) degas kemmoù d'ar pennad. Trugarez. Gant ma 'vo un eskemm frouezhus ha talvoudus. --Y-M D (kaozeal) 20 Mae 2010 da 16:38 (UTC)\nD'am soñj ez eus droukvesk etre ar re a labour war ar pennad abaoe bloaz hag an hini a zo nevez deuet d'ober reuz, evel ma ra bep an amzer. Bianchi-Bihan 20 Mae 2010 da 16:44 (UTC)\nAbeg ebet e chomfe prennet ar pennad. Goulenn a ran ma vo addigoret evit lakaat ur skeudenn bennak. Bianchi-Bihan 22 Mae 2010 da 10:48 (UTC)\nMa 'peus c'hoant da lakaat traoù er pennad e c'hellez lavaret din petra hag e c'hellin me en ober (evel merour e c'hellan kemmañ ar pennad c'hoazh). Mod all eo mat din diwareziñ ar pennad, met an holl a c'hello kemmañ ar pennad en-dro. --Y-M D (kaozeal) 22 Mae 2010 da 13:27 (UTC)\nGortoz a rin eta. Met doareoù all zo da bellaat ar freuzerien anavezet. Bianchi-Bihan 22 Mae 2010 da 13:42 (UTC)\nPrennet bepred. Bianchi-Bihan 25 Mae 2010 da 13:24 (UTC)\nTrugarekaat. Aesoc'h labourat pa vez dibrennet ar stal-labour. Bianchi-Bihan 25 Mae 2010 da 16:27 (UTC)\nEisteddfod 2010 hag all[kemmañ ar vammenn]\nWar a seblant eo bet hon c'hamarad (a vije o chom tostoc'h eus Kerdiz eget eus Cayenne) o klask kenteliañ ar wici cymraeg diwar-benn e arguzennerezh, hep kendrec'hiñ den []. Un dra a remerkan avat: ne oa ket ken uhel an tamm gantañ eno, hag amañ hepken en deus diskarget e sailhadoù fae. Bianchi-Bihan 25 Mae 2010 da 17:22 (UTC)\nAdtapet diwar « https://br.wikipedia.org/w/index.php?title=Kaozeal:Redadeg_2010&oldid=1844132 »\nKemmoù diwezhañ degaset d'ar bajenn-mañ d'an 22 Eos 2019, da 10:31.


William Harvey (1añ a viz Ebrel 1578 e Folkestone - 3 a viz Even 1657 e Roehampton) a oa brudet evit ur gavadenn vras : kavadenn red ar gwad.\nSouezhus eo, abaoe ken lies a gantvedoù ma 'z eus tud war an douar, e vije bet ret gortoz betek ar 17-vet kantved evit kavout ez a ar gwad, poulzet gant ar galon, dre ar gwazhied. Galen, gwechall-gozh, en doa lavaret e oa fiñv ar gwad evel chal ha dichal en-dro da inizi 'zo eus Gres, ha den n'en doa kredet mont a-enep e gelennadurezh, na zoken soñjet enklask ha gwir e oa. Harvey, awenet gant ar spered a enklaskerezh a rene e Kornôg Europa en e amzer, a sellas rag-eeun ouzh korfoù tud ha loened e-lec'h mont diouzh al levrioù.\nGanet e oa bet e 1578. Studiañ a reas e skol-veur Padova. War e zistro e voe medisin e Londrez. D'e 40 vloaz anvet da vedisin ordinal ar roue, hag e servijas Jakez I ha Charlez I. Gant hemañ e oa e-pad ar brezel diabarzh. A-vihanik e oa bet douget da studi ar gorfadurezh. Un darn vras eus e amzer a dremene o pizhkejañ tud ha loened : korfoù an dorfedourien kerkent ha distaget diouzh ar groug, korfoù an anevaled marvet e gouezvildi ar roue, korfoù kezeg, saout, chas, kizhier, razhed hag all.\nEvel ma c'hoarvez alies e buhez ar ouizieien vras e oa ur menoz,unan dreist-holl, o pouezañ noz-deiz war e spered. Fellout a rae dezhañ gouzout petra oa ar gwad, peseurt levezon en doa war ar vuhez, peseurt kefridi e frammadur ar c'horf. Komprenet en doa buan e-doug e evezhiadennoù hag e arnodoù e oa ar galon evel -un doare bangounell o kas-digas ar gwad dre ar gwazhied, ha ne oa ket "kreizenn an trivliadoù", e-giz ma veze kelennet er skolioù. Ken spontet e voe avat gant e gavadenn ma c'hortozas pell amzer, - 20 vloaz a lavarer, - kent embann netra war he divout.\nPa voe embannet en diwezh, ne voe ket degemeret da wir diouzhtu, ha lod eus brudetañ gouizierien e amzer a enebas garv outañ.\nPell-pell amzer a dremenas a-raok-ma teuas medisined ha surjianed da sellout ar galon evel un darn eus ar c'horf ha n'eo na sakroc'h na kevrinusoc'h eget ar re all.\nAdtapet diwar « https://br.wikipedia.org/w/index.php?title=William_Harvey&oldid=1889011 »\nKemmoù diwezhañ degaset d'ar bajenn-mañ d'an 3 Kzu 2020, da 10:37.


Anne Lykke - Wikipedia\nAnne Lykke pe Anne Henriksdatter Lykke (1595 – 1641) a oa un itron danat, serc'h d'ar priñs Christian Danmark.\nGanet e oa e kastell Vordingborg. Tud a ouenn uhel hag a beadra e oa he zud. Merc'h e oa d'an denjentil ha politikour Henrik Lykke (1555–1611) ha d'e bried Karen Frandsdatter Banner (1559–1616).\nE 1615, da 20 vloaz, e timezas Anne d'an denjentil Cai Rantzau (1591–1623), gouarnour meur a balez roueel. E 1616 e c'hanas ur verc'h, Sophie (1616–1635) e Kastell Copenhagen ma oa kuzulier Rantzau. E 1621 e voe anvet Rantzau da Bennkomiser Brezel en arme Danmark en Holstein. Mervel a reas e 1623, pa oa Anne en oad a 27 vloaz. An intañvez yaouank neuze a reas war-dro merañ ar madoù ken na voe lakaet ar c'hontoù en o rez.  E miz Mae 1625 e lestras ar roue Christian IV da vont d'ar brezel. Anavezet eo ar brezel-se e Danmark ha Norge evel Brezel an Impalaer (Kejserkrigen).\nEn 1629, da 34 bloaz, e timezas Anne d'an denjentil pinvidik Knud Ulfeldt (1600–1646), mab da Ganseller ar Rouantelezh Jacob Ulfeldt. Knud Ulfeldt a gollas neuze e garg el lez ha n'eo nemet goude marv Anne e 1641 ma voe anvet da Lord Chamberlain.\n↑ Acting County Sheriff Anne Henriksdatter Lykke of the County of Kalundborg with the Shires of Arts and Skippinge and Samsø and County Sheriff of the County of København with the Shires of Smørum, Sokkelund and Ølstykke, Denmark ((Women In Power1600-1640)\n↑ Anne Lykke ( Dansk Biografisk Leksikon)\nAdtapet diwar « https://br.wikipedia.org/w/index.php?title=Anne_Lykke&oldid=1845954 »


Journal de Renaud Camus, vendredi 5 février 2021\ncréée le vendredi 5 février 2021, 12 h 16\nmodifiée le vendredi 5 février 2021, 12 h 25Plieux, vendredi 5 février 2021, onze heures du matin. Je m’étais promis de commencer le 1er février le travail sur le nouveau Du sens, Du ~~~~~ 2022 (~~~~~-~~~~~…) ; ~~~, ~~~~~ ~~~~ ~~~~~~~~~ ~~~~~~~, ~~~ ~~’~~~ ~~~~~ : ~~~~~ ~~’~~~~~~~~~~~~~ ~~~ cette tâche énorme ~~ ~~~~~~~~~ ~~~~~~~~~~ ~~ ~~~~~~~~~~~ ~~~~~ ~~~~~ ~~~ ~~~~~~~~ ~~~~~~~~~~~~~, ~~~, ~~~~~ ~~~ ~~~~~~~~, ~~~ ~~~~~~~~. ~~~~~~~ ~~~~~, ~~~ ~~~~~~~ ~~~~~ ~~~~ ~~~ ~~~~~~~ ~~~~~~~ ~~~~~~~~, ~~~~~~~~~ que j’étais par ~~~ ~~~~~~~~~~ ~~~~~~~~ ~~’~~~~~~~~ ~~’~~~~~~~~~~ le Dictionnaire. ~~~ ~~~~~ ~~~~~~~ ~~~~~, ~~~~~~~~~~, ~~~~~ ~~~ ~~~~~~ ~~~~~~~, ~~~ ~~~~~~~~ ~~~~~, ~~~~ ~~~ ~~’~~~~ ~~~~ ~~~~~ ~~~~~~~~~~~~~~ ~~~~~~~~ ~~’~~~~~~~ j’y avais transporté ~~~~ ~~~~~~~~ ~~~~~~ ~~~~~~~~~ ~~’~~~~~~~ — ~~~ ~~~~~~ ~~~~~~~~~, ~~~~~~~-~~~, ~~~ ~~~~~ ~~~~~~~~ ~~~~ ~~’~~~~ ~~~ ~~~~~~~~, ~~~ ~~~~~ ~~~~~~~ ~~~ ~~’~~~~~~~~ ~~~~ ~~~~~~~, ~~~ ~~~~~~ Du sens de 2002. ~~~~~~~~~~~~~~~~ ~~~ ~~’~~~ ~~~~~~~ ~~~’~~ ~~~~~~~~~~ ~~~ ~~~~ ~~~~ ~~~~~~~ ~~~~~~ ~~~ ~~~~~~ (~~~~ ~~~~~~~~~~~~, ~~~ ~~~~~~~~~~) ~~~~ ~~~ ~~~~~~~~~ ~~~ ~~~ ~~~~~~~~~~~ ~~~ ~~~~ projet.\nIl ~~~~ aussi ancien que ~~~ ~~~~~ ~~~~~~~ ~~~~~~~ ~~~~ ~~.~~.~~ ~~~ ~~~~~, ~~~ ~~~~ ~~~~ ~~~~~~ ~~~~~~~~~~~ ~~~ ~~~~~~ ~~~~~~~ ~~’~~~~~~~~, ~~~~~~~~~~ ~~~~~~~ ~~~ ~~~~~ ~~~~~~~~~~~~-~~~~~~~~. ~~~ ~~~~~~ ~~~’~~~ ~~~~~, ~~~ livre, ma plus ~~~~~~~~~~~ ~~~~~~~~~~~ ~~~~~ ~~~ ~~~~~~~~ ~~~~ ~~~~~~, ~~~~ “~~~~~~~~~~~~ ~~~~~~~~”, ~~~~~~ ~~’~~~~~ ~~ ~~~~~, ~~~~ ~~~~~~~~~~, ~~~~~~~~~~, ~~~~~~~~~~~, ~~~~~~~~~~~. ~~~~ ~~~~~~~~~~ ~~~~ ~~~~~~ ~~~~~~~~ ~~~~ ~~~~ ~~’~~~ donner une version ~~~~~~ ~~~~~~~~, ~~~~~~~~ ~~~ ~~~~~~~~ ~~~ ~~~~~~~~~~, ~~~~~~ ~~~ ~~~~~~~, ~~~~~~ ~~~~~ ~~~~ ~~~~~~~ ~~~~ ~~~ ~~~~~~~~~ ; ~~~~~~ ~~~~~-~~~~~ ~~~~~ ~~’~~~ ~~~~~~ ; ~~~ ~~~~, ~~~~~ ~~~ ~~~~~~~~~~ in extenso le ~~~~~~ ~~~~~~~, ~~~ ~~~~ ~~~~~~~ ~~~ ~~~~~~~~~ ~~~~~~~~~ ~~~~~~~ ~~~~~~~~~~~, ~~~~ ~~~~~ ~~~~~~~~~ ~~~ ~~~~~~~~ ~~~~~~~~~~ ~~~~~~~~ ~~~ ~~~~~~~~~~~~~~~, ~~~ ~~~~~ ~~~~ ~~~ ~~~~~~~~~~ ~~~~ ~~~ ~~~~~ ma pensée. C’est ~~~ ~~~~ ~~’~~~~~~~~~ ~~~~~~~~~~ Du ~~~~~ 2022, ~~~ ~~~~ ~~~~ ~~~~ ~~~~~-~~~~~, ~~~ ~~~~~ ~~~~~~~~~~~~~~~~~~, Du ~~~~~ 2023, ou 2025. ~~~ ~~’~~~~ ~~~ ~~~~~ ~~~~~, ~~~ ~~~~~~ de m’y mettre ~~~~~ ~~~ ~~~~, ~~’~~~~~ ~~~ ~~’~~ ~~~~~ ~~~~~~~ ~~~ bonne.\nBeaucoup ~~~~ ~~~~~~ ~~~ ~~~~~~~~~~~~ ~~~~~~~~ ~~~ ~~~~~ ~~~~~~~~~ ~~~~~~~~~~~~~~ ~~~~~~~~’~~~~. ~~~~ ~~~ ~~~~~~~ ~~~~~~~, ~~~~ ~~~~~~~~, ~~~ l’entrée de la ~~~~~~~~ ~~~~~ ~~’~~~~~~ ~~~~~~~~~~~ ? ~~~ ~~~ ~~~~ ~~~~ ~~~~ ~~~~ ~~~~~~~~~~~~~~~ ~~~~~ ~~ ~~~~~~~~ ~~~~~ ~~~~~~~~, ~~~ ~~~~ ~~~’~~~~~ ~~’~~~~ ~~’~~~~~~~~ ~~~~ publiées ~~~ 2002. ~~ ~~~~~ bon, quand on ~~~~~ ~~~ ~~~~~~~~ ~~~ ~~~~~, ~~ ~~~~~~~~~~~ ~~~ ~~~~~~~~ ~~~ ~~~~~, ~~~~ ~~~~~ ~~~~~~~~~~~~~~~ ~~~~~~~~~, ~~~~~~ ~~~~~~~~~, ~~~~ ~~’~~~~~~~~~~ ? ~~~, ~~~~~ ~~~~~~ ~~~ ~~~~~~~~~ ~~ ~~’~~~~~~~, ~~ quoi bon, si ~~’~~~ ~~ ~~~ ~~~ ~~~~~~~~~~~ ~~~ ~~~~~~~~ ~~~ ~~~~~, ~~~ ~~~~~~ ~~~ ~~~~~ ~~~ ~~~~~~~~~~ ~~~ ~~’~~~~~~~ ~~~~-~~~~~~~~~~ ~~~ ~~~~-~~~~~~~~~~~~ ~~~~, ~~~~~ ~~~~~ ~~~ ~~’~~~~~~~~~, ~~~~ ~~~~~~~ perdre tout son caractère ?\nAprès ~~~~~, ~~~ Du sens ~~~ ~~~~~, ~~~ ~~~~~~~, ~~~~~ ~~~~~~~ ~~~~ ~~~~~~~~~~~~~~. ~~~ ~~ ~~~ ~~~ ~~~~~~~~~ ~~’~~~~~~ ~~~~ ~~~~~~~ ~~~~~~~~~~ ~~~~ ~~~~ ~~~ ~~~~~ ~~~~~~~~~~ d’esprits. Il ne ~~~ ~~~~~~ ~~~~ ~~~ ~~~~~ ~~~ ~~~~~~~~~~~~~ ~~~ ~~~~~~~~ ~~~~~ ~~~~ ~~~~~~~’~~~ ~~’~~~~~~~, ~~~~~~~~~~~~ ~~~~~ ~~~~~, ~~~’~~~ ~~ ~~~~~~~ ~~~ ~~~~ ~~~ ~~~ ~~~~~~ ~~~ ~~~~~ ~~~~ choses. Pourquoi ne ~~~~ ~~~ ~~~~~~~~ ~~~~~~~~~~~ ? ~~~~~ ~~~~~~~~, ~~~~~ ~~~~~~~~~~~~~~~, ~~~~ ~~~~ ~~~~~~~ ~~~ ~~~~~~~~~~~~~~ ~~ ~~~ ~~.~~.~~ ~~~ ~~~~ ~~~ ~~~ ~~~~~ ~~~~ ~~~~~~, ~~~~~~~~~~~~~~, ~~’~~~ ~~~~~~~~~~~ ~~~ texte, serait-ce pour ~~~ ~~~~~~~~~~~ ~~~ ~~~~~ ~~~ comble.\nJe ~~~~~~ ~~~~~ ~~~~~~~ ~~~~~ ~~ ~~~ ~~~~~~~~ ~~~~~~~~~~~~ ~~~~~~, ~~~~ ~~~~~~~~~ ~~’~~~~~~~~ Le ~~~~~~~~~~~~ global, ~~~ ~~~~~ ~~~~~~~ Du ~~~~~~~~~~~~ ~~~~~~~ en sous-titre, si ~~~ ~~~~ ~~~~~~~ ~~~ ~~~~~~~~~ ~~~~ — Lieu-tenant ~~~ l’être ?\nvoir l’entrée du vendredi 5 février 2021 et ses 3 images dans Le Jour ni l’Heure


Pajenn:Perrot - Bue ar Zent.djvu/490 - Wikimammenn\nPajenn:Perrot - Bue ar Zent.djvu/490\nlakas d’ober d’o c’horfou ar muian vad a c’hallas. Kement gwenneg a deue d’ezan, ne rê nemet eul lamm eus e c’hodel en godel ar beorien ; diou wech er zun o deveze aluzen digantan, ha d’ar zadorn, o deveze bara gwennoc’h, ha tammou kig, zoken, a-benn ar zul. Lakat a rê prenan gwellan tammou a gave er gigerez, evit an dud klanv.\nNe oa ket bet pell en Mattaincourt, ha Mattaincourt oa deut da vezan gwellan parouz a oa er vro ; an iliz veze leun-chouk bep sul ; diredek a read, abalamour da gomzou helavar ar beleg santel, evit gwelet al lidou sakr\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/490&oldid=140767 »


LEVR AR PROFED\n1 Komz an AOTROU a voe disklêriet da Vika ar Morastad, en deizioù Jotam, Akaz hag Ezekiaz, rouaned Juda, ha setu ar pezh a welas diwar-benn Samaria ha Jeruzalem.\n2 Selaouit, c'hwi holl bobloù! Bez evezhius, douar gant kement a zo ennout! Ra vo an Aotrou AOTROU test a-enep deoc'h, an Aotrou eus templ e santelezh.\n3 Rak setu ez a an AOTROU er-maez eus e chomlec'h, diskenn a ra, hag e kerzh war lec'hioù uhel an douar.\n4 Ar menezioù a deuz dindanañ, an traoniennoù a zigor, evel koar dirak an tan, evel doureier o redek en un dinaou.\n5 Kement-se holl en abeg da bec'hed Jakob, en abeg da bec'hedoù ti Israel. Pehini eo pec'hed Jakob? Ha n'eo ket Samaria? Pere eo uhellec'hioù Juda? Ha n'int ket Jeruzalem?\n6 Ober a rin eus Samaria ur bern mein er parkeier, ul lec'h da blantañ gwini. Lakaat a rin he mein da ruilhal en draonienn, hag e lakain en noazh he diazezoù.\n7 Hec'h holl skeudennoù kizellet a vo bruzunet, holl c'hoproù he gastaouerezh a vo devet en tan, hec'h holl idoloù a vo distrujet. Rak dastumet he deus anezho gant gopr he gastaouerezh, hag e tistroint da vezañ gopr ur c'hast.\n8 En abeg da-se e hirvoudin hag e c'harmin, mont a rin diwisk hag en noazh, leuskel a rin gouelvanoù evel an aourgon hag e kañvaouin evel ar struskañvaled.\n9 Rak he gouli a zo dibareüs, mont a ra betek Juda, tapout a ra betek dor va fobl, betek Jeruzalem.\n10 Na roit ket da anavezout kement-se da C'had! Na ouelit ket! E Bet-Leafra en em ruilhan er poultr.\n11 Tremen e-biou, plac'h Shafir, er vezh hag en noazh! Plac'h Zaanan ne gred ket mont er-maez. Kañvoù Bet-Ezel a lam pep skoazell diganeoc'h.\n12 Rak plac'h Marod a zo en enkrez diwar-benn he mad, peogwir e tiskenn an droug a-berzh an AOTROU betek dor Jeruzalem.\n13 Stag ar marc'h ouzh ar c'harr, plac'h Lakish! Te eo bet penn-kentañ ar pec'hed evit merc'h Sion, rak ennout o deus kavet torfedoù Israel.\n14 Neuze ez eo ret dit dilezel Moreshed-Gad. Tiez Akzib a vo un dromplezon evit rouaned Israel.\n15 Degas a rin dit ur perc'henner all, plac'h Maresha! Gloar Israel a yelo betek Adullam.\n16 En em laka moal ha touz da vlev, en abeg da'z mibien karet-mat. En em laka moal evel an erer, rak ez int harluet pell diouzhit.\n1 Gwalleur d'ar re a raktres traoù direizh hag a ijin an droug war o gweleoù! Da c'houloù-deiz e sevenont an traoù-se, dre m'o deus ar galloud en o daouarn.\n2 C'hoantaat a reont parkeier hag o c'hemeront, tiez hag o skrapont. Gwaskañ a reont an den hag e diegezh, an den hag e hêrezh.\n3 Dre-se, evel-henn e komz an AOTROU: Setu ec'h ijinan a-enep ar ouenn-se ur gwalleur, na c'hellot ket tennañ kuit ho kouzoug dioutañ, ha c'hwi ne gerzhot ken uhel ho pennoù, rak an amzer-mañ a vo fall.\n4 En deiz-se e raint ur c'hrennlavar diwar ho penn, hag e huanadint gant ur garm truezus o lavarout: Graet eo! Distrujet omp holl! Kemmet en deus lodenn va fobl! Penaos e kemero anezhi diganin? Lodennet en deus hor parkeier da dud dizoue!\n5 Setu perak ne vo hini ebet oc'h astenn ar gordenn war ul lodenn e bodadeg an AOTROU.\n6 Na lavarit profediezh ebet, a lavaront. Met ne vo lavaret profediezh ebet d'ar re-mañ, ar vezh ne bellaio ket.\n7 Te hag a zo anvet ti Jakob, ha buan eo Spered an AOTROU da gounnariñ? Ar re-se eo da oberoù? N'int ket mat va c'homzoù e-keñver an hini a gerzh eeun?\n8 Abaoe pell e vez graet ouzh va fobl evel ouzh un enebour. Sevel a rit ar vantell diwar dilhad ar re a dremen en surentez o tistreiñ eus ar brezel.\n9 Kas a rit kuit gwragez va fobl eus o ziez karet. Lemel a rit evit biken va gloar diwar-c'horre o bugale.\n10 Savit ha kerzhit! Rak n'emañ ket amañ lec'h ho tiskuizh, en abeg d'an hudurnez, an distruj a ziskaro, un distruj rust.\n11 Mar red un den war-lerc'h an avel, ha mar lavar gevier o lavarout: War ar gwin ha war an evajoù kreñv e roin dit ur brofediezh, hennezh a vo ur profed evit ar bobl-mañ.\n12 Da zastum a rin holl, Jakob! Dastum a rin nemorant Israel, hag ho tastumin evel deñved ur park, evel un tropell e-kreiz e beurvan. Bez' e vo un trouz bras eus an engroez a dud.\n13 An hini a ra an toull-freuz a bigno dirazo. Lammat a raint, tremen a raint dre an nor, hag ez aint er-maez. O roue a gerzho dirazo, hag an AOTROU a vo en o fenn.\n1 Hag em eus lavaret: Selaouit, pennoù Jakob, ha c'hwi renerien ti Israel! N'eo ket deoc'h da anavezout ar reizh?\n2 Kasaat a rit ar mad hag e karit an droug, c'hwi hag a ziframm o c'hroc'hen diwarno, hag o c'hig diwar o eskern.\n3 Debriñ a reont kig va fobl, hag e tennont o c'hroc'hen diwarno, hag e vruzunont o eskern, hag o lakaont a-dammoù evel evit ar pod-houarn, evel kig en ur gaoter.\n4 Krial a raint neuze d'an AOTROU, met ne responto ket dezho, kuzhat a raio e zremm outo en amzer-se, dre ma'z eo bet fall o oberoù.\n5 Evel-henn e komz an AOTROU a-enep ar brofeded a laka va fobl da ziankañ, ar re a embann ar peoc'h p'o deus o dent peadra da gregiñ, hag a gempenn ar brezel a-enep an den na laka netra en o genoù:\n6 En abeg da-se ho po an noz e-lec'h gweledigezh, an deñvalijenn e-lec'h diougan. An heol a yelo da guzh war ar brofeded, hag an deiz a deñvalaio warno.\n7 Ar welerien a vo mezhek, hag an diouganerien a ruzio gant an dismegañs, an holl a c'holoio o barv, rak ne vo respont ebet a-berzh Doue.\n8 Met me a zo leun a nerzh, a Spered an AOTROU, a varnedigezh hag a galon, evit disklêriañ da Jakob e dorfed ha da Israel e bec'hed.\n9 Selaouit kement-mañ, pennoù Jakob, ha c'hwi renerien ti Israel, c'hwi hag a gasa ar reizhder, hag a laka da vezañ kamm ar pezh a zo eeun,\n10 hag a sav Sion gant ar gwad, ha Jeruzalem gant an direizhder!\n11 He fennoù a varn evit profoù, hec'h aberzhourien a gelenn evit ur gopr, he frofeded a ziougan evit arc'hant, hag en em harpont war an AOTROU o lavarout: Ha n'emañ ket an AOTROU en hon touez? Ar gwalleur ne zeuio ket warnomp!\n12 Setu perak en abeg deoc'h, Sion a vo troet he douar evel ur park, Jeruzalem a zeuio da vezañ ur bern rivinoù, ha menez an ti ur c'hrec'h goloet a goadeg.\n1 Hag e c'hoarvezo, en deizioù diwezhañ, ma vo startaet menez ti an AOTROU dreist ar menezioù, hag e savo dreist ar c'hrec'hiennoù, hag e teredo ennañ an holl bobloù.\n2 Meur a vroad a zeuio hag a lavaro: Deuit ha pignomp da venez an AOTROU, da di Doue Jakob; kelenn a raio deomp e hentoù, hag e kerzhimp en e wenodennoù, rak al lezenn a zeuio eus Sion, ha komz an AOTROU eus Jeruzalem.\n3 Barn a raio etre pobloù niverus, hag e tivizo evit broadoù galloudus betek ar broioù pell; neuze e c’hoveilhint soc’hioù eus o c'hlezeier, ha filzier eus o goafioù. Ur vroad ne savo ken ar c'hleze a-enep unan all, ha ne vo ken desket ober brezel.\n4 Pep hini a azezo dindan e winienn ha dindan e fiezenn, ha den ebet ne spourono anezho, rak komzet en deus genoù AOTROU an armeoù.\n5 Pa gerzh an holl bobloù pep hini en anv e zoue, ni a gerzho en anv an AOTROU hon Doue dalc'hmat ha da viken.\n6 En deiz-se, eme an AOTROU, e tastumin ar re gamm, hag e tastumin ar re a zo bet kaset kuit, ar re am eus gwallgaset,\n7 hag e rin un nemorant gant ar re gamm, hag ur vroad c'halloudus gant ar re a zo bet pellaet; hag an AOTROU a reno warno, war venez Sion, a-dal neuze ha da viken.\n8 Ha te, tour an tropell, krec'hienn merc'h Sion, betek ennout e teuio hag ec'h erruo ar vestroniezh kentañ; ar roueelezh a vo da verc'h Jeruzalem.\n9 Perak e laoskez bremañ kriadennoù? N'eus roue ebet ez kreiz? Ha marv eo da guzulier, evit ma'z eo kroget ar boan ennout, evel er wreg o wilioudiñ?\n10 Gouzañv gwentloù ha kri, merc'h Sion, evel ar wreg o wilioudiñ! Rak bremañ ez i eus kêr hag e vi o chom er parkeier, hag ez i betek Babilon. Eno e vi dieubet, eno e vi dasprenet gant an AOTROU eus dorn da enebourien.\n11 Ha bremañ meur a vroad en em zastum ez enep, hag a lavar: Ra vo saotret, ra welo hol lagad en Sion ar pezh a fell dezhañ!\n12 Met n'anavezont ket mennadoù an AOTROU, ne gomprenont ket e zivizoù, rak o dastumet en deus evel feskennoù war al leur.\n13 Sav ha gwask, merc'h Sion! Ober a rin dit ur c'horn houarn hag ivinoù arem, hag e vruzuni pobloù niverus. Evel lakaet da verz e vo o freizh gouestlet d'an AOTROU, hag o finvidigezhioù da Aotrou an holl zouar.\n1 Bremañ dastum da vagadoù, merc'h ar bagadoù. Lakaet eo ar seziz a-enep deomp. Gant ar wialenn e skoont war jod barner Israel.\n2 Ha te, Betlehem Efrata, bihan e-touez milieroù Juda, ac'hanout eo e teuio din an hini a zle bezañ penn en Israel, an hini a zeu eus an amzerioù kentañ, a-dal an deizioù a-holl-viskoazh.\n3 Setu perak e tilezo anezho, betek an amzer ma wilioudo an hini a zle gwilioudiñ, ha nemorant e vreudeur a zistroio da gichen mibien Israel.\n4 Eñ a vo en e sav, hag a reno gant sikour nerzh an AOTROU, gant meurded anv an AOTROU e Zoue. Chom a raint e peoc'h, rak meulet e vo betek pennoù pellañ an douar.\n4 Eñ eo hag a vo ar peoc'h. Pa zeuio an Asiriad en hor bro, ha pa lakaio e dreid en hor palezioù, ni a lakaio da sevel en e enep seizh pastor hag eizh priñs eus ar bobl.\n6 Touzañ a raint bro Asiria gant ar c'hleze, ha bro Nimrod en e zorojoù. Dieubiñ a raio ac'hanomp eus an Asiriad, pa zeuio en hor bro, ha pa lakaio e dreid en hon harzoù.\n7 Ha nemorant Jakob a vo e-touez pobloù niverus, evel ur glizh a zeu a-berzh an AOTROU, evel takadennoù glav war ar geot, ha ne c'hortozont netra a-berzh an den ha ne esperont netra digant mibien an den.\n8 Ha nemorant Jakob a vo e-kreiz ar broadoù, e-touez pobloù niverus, evel ul leon e-touez loened ar goadeg, evel ul leon yaouank e-touez tropelloù deñved, a vac'h hag a ziframm pa dremen, ha den ne zieub.\n9 Ra savo da zorn a-enep da enebourien, ha ra vo distrujet da holl eneberien!\n10 En deiz-se, eme an AOTROU, e lamin da gezeg eus da greiz, hag e tistrujin da girri,\n11 e lamin kêrioù da vro, hag e tiskarin da holl kreñvlec'hioù,\n12 e lamin da strobinelloù eus da zorn, ha ne'z po ken a hudsteredourien,\n13 e lamin da skeudennoù kizellet ha da beulioù eus da greiz, ha ne stoui ken dirak labour da zaouarn,\n14 e tiframmin da Asheraoù (= doueezoù), hag e tistrujin da gêrioù,\n15 e rin veñjañs gant kounnar ha gant fulor war ar broadoù n'o devo ket selaouet.\n1 Selaouit bremañ ar pezh a lavar an AOTROU: Sav, breuta da gaoz dirak ar menezioù, ra glevo ar c'hrec'hennoù da vouezh!\n2 Selaouit, menezioù, prosez an AOTROU, ha c'hwi diazezoù start an douar! Rak an AOTROU en deus ur prosez gant e bobl, hag e fell dezhañ breutaat a-enep Israel.\n3 Va fobl, petra am eus graet dit? E petra em eus da boaniet? Respont din.\n4 Da lakaet em eus da bignat er-maez eus bro Ejipt, tennet em eus ac'hanout eus an ti sklavelezh, kaset em eus dirazout Moizez, Aaron ha Mari.\n5 Va fobl, az pez soñj eta eus ar pezh a c'hoantaas Balag roue Moab, hag ar pezh a respontas dezhañ Balaam mab Beor, hag ar pezh am eus graet a-dal Sitim betek Gilgal, evit ma'c'h anavezi oberoù reizh an AOTROU.\n6 Gant petra ez in dirak an AOTROU hag e stouin dirak an Doue Uhel-Meurbet? Ha mont a rin gant loskaberzhoù, pe gant leueoù bloaz?\n7 Daoust hag an AOTROU, a gemero plijadur e miliadoù a vaouted, hag e dekmiliadoù a froudoù eoul? Daoust ha reiñ a rin va c'hentañ-ganet evit va disentidigezh, ha frouezh va c'horf evit pec'hed va ene?\n8 Disklêriet en deus dit, o den, ar pezh a zo mat, hag ar pezh a c'houlenn an AOTROU diganit, nemet ober ar pezh a zo reizh, karout an drugarez, ha kerzhout izelek gant da Zoue.\n9 Mouezh an AOTROU a gri da gêr, hag an hini a zo fur a zoujo da anv; selaouit ar wialenn, hag an hini en deus gourc'hemennet anezhi.\n10 Ha bez' ez eus c'hoazh e ti an den direizh teñzorioù prenet disleal, hag un efa re vihan, ar pezh a zo un euzhusted?\n11 Hag-eñ e varnin evel glan an hini en deus balañsoù faos ha pouezioù touellus en e sac'h?\n12 Rak he re binvidik a zo leun a feulster, hec'h annezidi a lavar gevier, hag un teod touellus o deus en o genoù.\n13 Setu perak em eus skoet ganit hag ez out klañv, da zistrujet em eus en abeg da'z pec'hedoù.\n14 Debriñ a ri met ne'z po ket da walc'h, hag an naon a vo ez kreiz. Lakaat a ri a gostez, met ne savetei ket, hag ar pezh az po saveteet a roin d'ar c'hleze.\n15 Hadañ a ri met ne vedi ket, gwaskañ a ri an olivez met n'en em olevi ket gant eoul, rezin az po met n'evi ket gwin.\n16 Rak miret eo bet reolennoù Omri hag holl zoareoù-ober ti Akab, hag e kerzhez hervez o c'huzulioù. Dre-se e rin ganit un distruj, ha gant da annezidi un dra a c'hoapaerezh, hag e tougot dismegañs va fobl.\n1 Gwalleur din, rak ez on evel pa vez dastumet ar frouezh hañv, evel pa vez raspaet goude ar vendem: n'eus ket a vlokadoù da zebriñ, eus ar frouezh kentañ-se a c'hoanta va ene.\n2 An den mat a zo aet kuit eus an douar, ha n'eus den reizh ken e-touez an dud. Emañ an holl e ged evit skuilhañ ar gwad, pep hini a stegn pechoù d'e vreur gant e roued.\n3 Diwar-benn an droug, daouarn o deus evit e ober. Ar priñs a c'houlenn manegoù, ar barner e c'hopr, an hini bras a ziskouez c'hoantegezh e ene, hag e reont evel-se a-unvan.\n4 An hini gwellañ anezho a zo evel un drezenn, an hini eeunañ a zo gwashoc'h eget ur c'harzh-spern. Dont a ra an deiz diouganet gant da c'hedourien, deiz da gastiz, ha neuze e vint er vezh.\n5 Na gred ket ur mignon, na fizi ket ez kenseurt nesañ, diwall da zigeriñ da c'henoù dirak an hini a gousk war da askre.\n6 Rak ar mab a zizenor e dad, ar verc'h en em sav a-enep he mamm, ar verc'h-kaer a-enep he mamm-gaer, ha pep hini en deus da enebourien tud e di.\n7 Met me a sello etrezek an AOTROU, fiziout a rin e Doue va silvidigezh. Va Doue am selaouo!\n8 N'en em laouena ket diwar va fenn, te va enebourez! Mard on kouezhet, ec'h adsavin, mard on azezet en deñvalijenn, an AOTROU a vo va sklêrijenn.\n9 Gouzañv a rin fulor an AOTROU, rak pec'het em eus a-enep dezhañ, betek ma tifenno va c'haoz ha ma raio reizhder din. Va c'has a raio er-maez d'ar sklêrijenn, hag e welin e reizhder.\n10 Va enebourez en gwelo, hag ar vezh he goloio, hi hag a lavare din: Pelec'h emañ an AOTROU da Zoue? Va daoulagad a welo anezhi, pa vo mac'het evel fank ar straedoù.\n11 En deiz ma vo savet da vogerioù, en deiz-se da harzoù a vo pellaet.\n12 En deiz-se e teuint betek ennout eus Asiria hag eus kêrioù an Ejipt, eus an Ejipt betek ar stêr, eus ur mor betek egile, eus ur menez betek egile.\n13 An douar a zeuio da vezañ un distro en abeg d'e dud, en abeg da frouezh o oberoù.\n14 Mesa da bobl gant da wialenn, tropell da hêrezh a zo o chom e-unan er goadeg e-kreiz ar C'harmel. Ra beurint e Basan hag e Galaad, evel en deizioù gwechall.\n15 Evel en deizioù ma'z out aet kuit eus bro Ejipt, e tiskouezin traoù burzhudus.\n16 Ar broadoù en gwelo ha mezh o devo gant o holl c'halloud. Lakaat a raint o dorn war o genoù, hag o divskouarn a vo bouzar.\n17 Lipat a raint ar poultr evel an naer, evel amprevaned an douar, mont a raint spouronet er-maez eus o bodennoù. Dont a raint en ur grenañ da gavout an AOTROU hon Doue, doujañ a raint ac'hanout.\n18 Piv a zo un Doue heñvel ouzhit, hag a bardon an direizhder hag a dremen dreist pec'hed an nemorant eus e hêrezh? Ne vir ket da viken e gounnar, rak trugarez a blij dezhañ.\n19 C'hoazh en devo truez ouzhimp, dindan e dreid e lakaio hor pec'hedoù. Ya, teurel a ri o holl bec'hedoù e foñs ar mor.\n20 Diskouez a ri da fealded da Jakob, da drugarez da Abraham, evel ma ec'h eus touet d'hon tadoù en deizioù gwechall.


Tunodo - Wikipedia\nAn Tunodo zo luc’haj toerien, pilhaouerien ha klaskerien bara er Roc’h (Bro Dreger). Al luc’haj-mañ zo ur reizhad raganvioù-gour ennañ, bez' e kaver an dibarder-mañ e-barzh al langaj kemener ivez.\nGerdarzh: ar ger tunodo a dalv "gerioù" (tunod = ger), e Bro Dreger e vez graet al liester gant an dibenn "-o" lec’h ma vez skrivet "-où" e Peurunvan. Chomet eo ar ger tunodo dindan ar stumm-mañ e Peurunvan dre ma'z eo anv al luc’haj.\n1 Ar raganvioù-gour\n2 An daou anv-gwan : gourt ha miñson\n3 Un nebeud gerioù\n4 Mont pelloc’h ganti\nAr raganvioù-gour zo savet gant ar raganvioù-perc’hennañ a zo heuliet gant ar rannig "jez". Ma lakaer ur verb goude, n'eus ket ezhomm lakaat ouzhpenn ar rannig "a", neuze ne vo ket graet ar c’hemmadur dre-vlotaat (gw. studiadenn Narcisse Quellien).\nSed amañ ar raganvioù-gour e Tunodo gant un droidigezh en o c’hichen:\nEl liester e c’hall bezañ ar rannig "jez" gant ul liester e "-où" (jezoù).\nSkouerioù er frazennoù :\n- Ma jez malañ eltriz = Me a zebr bara\n- Ho chezoù (pe ho chez) zo miñson = C’hwi zo drouk\n- Da jez ’z aio da dortal = te a yelo da gousket\nAn daou anv-gwan : gourt ha miñsonAozañ\nE Tunodo zo daou anv-gwan, unan evit an traoù a zo mat : gourt hag a dalv kement a "mat", "yac’h", "brav", hag all... Unan all zo evit an traoù a zo fall : miñson.\nAr gerioù-mañ a zo implijet ivez evit lâr "ya" ha "ket", da skouer :\n- Tremenet eo an daouzeg Abostol ? - Miñson = Deuet eo kreisteiz ? - N'eo ket\nBez' ez eus un trede anv-gwan el luc’haj-mañ : minik (bihan).\nUn nebeud gerioùAozañ\nAn Aotrou Kêravel\nPaotr al logod\nPaotred an tok-tok\nL'argot des nomades en Basse-Bretagne, gant Narcisse Quellien, adembannadur (Skol Vreizh)\nGeriaoueg luc’hajoù ar brezhoneg, gant Divi Kervella (Dastumad Teñzor ar brezhoneg), An Alarc'h, 2003.\nLa Roche Derrien et ses environs, Ernest Le Barzic.\nUn exemple d'argot breton : le tunodo, gant Narcisse Quellien, Émile Ernault, Alain Le Diuzet, Ernest Le Barzic. Adembannadur ha rakskrid gant Divi Kervella. Embannadurioù Label LN (Gwitalmeze), miz Du 2004.\nLuc'haj ar Forest-Fouenant\nAdtapet diwar « https://br.wikipedia.org/w/index.php?title=Tunodo&oldid=1706793 »\nDernière modification le 20 Mez 2016, à 10:04\nKemmoù diwezhañ degaset d'ar bajenn-mañ d'an 20 Mez 2016, da 10:04.


Gireg Konan - Wikipedia\nGireg Konan en e liorzh e 2017\nGireg Gweltaz Konan, Guirec Gildas Connan e marilh an ti-kêr, a zo ganet e Lannuon, e Bro-Dreger, d'an 21 a viz Here 1951. Mab da Jakez Konan hag Anna-Vari Klou eo. Pemp bugel zo bet er familh : Ivona (1934-1973), Ewan (1936-), Herve (1940-2017), Annaig (1946-1949), ha Gireg. Buanik goude e c’hanedigezh, e miz C’hwevrer 1952, ez eo aet ar familh a-bezh kuit da vevañ da Vontréal e Kebek, Kanada. Liorzher, kelenner eo bet. Skrivañ kalzik a ra e brezhoneg bremañ p'emañ war e leve. Bepred eo bet kar-e-yezh.\n3 Distreiñ d’ar vro\n4 Ar Skolioù\n5 Kan-ha-diskan, kanañ ha sonerezh\n6 Skingomz ha kleweled\n7 Traoù all\n7.1 Aozadurioù All\n7.2 Mennozhioù diwar-benn ar brezhoneg\nGoude ar Brezel e oa diaes bevañ e Breizh gant an nebeud a labour a oa hag ar c'houlzad broadelouriezh c'hall taer a oa neuze. Eno er C'hanada e talc’has ar yezh da vezañ komzet er familh. Setu penaos en deus desket brezhoneg. Goude bezañ bevet eno e-pad tost da 25 bloaz, e tistroas da Vreizh e 1976 asambles gant e dad Jakez, hag e vreur Herve. Dimezet hag euredet eo gant Marivon ar Gwilhouz e miz Ebrel 1980. Teir merc’h o deus bet : Ivona (1980), Enora (1984), Bleuñvenn (1993). Bevañ o deus graet e brezhoneg, rak ne dalv ket ar boan komz eus ar brezhoneg evel eus un dra a weler en ur mirdi. « Krediñ a ran en ur yezh vev ha bevet. », emezañ.\nDesket e voe lenn ha skrivañ ar yezh dezhañ er gêr gant e vamm hag e c’hoar a-raok mont d’ar skol. E skoliadur kentañ, eil-derez ha skol-veur a voe graet eno. Tapout a reas un aotreegezh war ar c’heologïezh (Loyola College lodenn eus Skol-Veur Montréal|Université de Montréal er bloavezhioù '60 ha '70, ar pezh a zo deuet da vezañ bremañ Concordia University) ha da heul se, un testeni kelenn (McGill University). Tri bloaz eo bet kelenner du-hont e Kebek. En holl ez eo bet tost da bemp bloaz warn-ugent e Bro-Gebek.\nDistreiñ d’ar vro[kemmañ | kemmañ ar vammenn]\nMarvet e oa e vamm hag e c’hoar Ivona d’an 3 a viz C’hwevrer 1973 da heul ur gwallzarvoud, diskaret o-div diwar ar riblenn-hent gant ur c’harr-tan aet da sot pa ne sente ket e berc’henn ouzh ar stur !\nDiwezhatoc’h e 1976 e teuas c’hoant dezho, d’e vreur Herve, da c'hGireg ha d'o zad Jakez da zistreiñ da Vreizh da vevañ. Ur wech degouezhet e Perroz e voe dilabour e-pad ur pennad brav (18 miz). A-benn ar fin en em stalias da liorzhañ e Perroz e 1978.\nLiorzhañ a reas e-pad un daouzek vloaz bennak. Er bloavezh 1990 ez eas da skolaer pa oa Diwan Lannuon o klask unan, hag er bloaz war-lerc’h da gelenner da Skolaj Diwan Roparz Hemon e-kichen Brest. Ret e voe dezhañ distreiñ d’ar skol-veur a-benn tapout un aotreegezh war ar brezhoneg e Skol-veur Roazhon II. Goude-se e 1996 e voe anvet da gelenner war ar brezhoneg hag ar saozneg e Skolaj Diwan Bro-Dreger e-lec’h ma kelennas e-pad 17 vloaz a-raok mont war e leve-kozhni. E-pad an amzer-se e kendalc’has Marivon gant an embregerezh liorzhañ betek fin 2013.\nWar e leve-kozhni emaint o-daou bremañ. Setu ma tremenont o amzer etre o liorzh, ober war-dro kevredigezhioù, kelenn, kanañ ha skrivañ brezhoneg.\nAr Skolioù[kemmañ | kemmañ ar vammenn]\nSikouret en deus krouiñ kalzik a gevredigezhioù ivez en-dro d’ar yezh. Sikouret en deus krouiñ teir skol vihan : skol Diwan Lannuon e 1978, ur c’hlas divyezhek e skol bublik Tregastell e 1989 hag ur skol Diwan e Louaneg e 2006. Chom a ra stag c’hoazh ouzh Skol Diwan Louaneg ha mont a ra di bep sizhun da zeskiñ kanañ d’ar vugale.\nKrouet en deus, e 1978, Kan ar Bobl Treger evit ar wech kentañ e Tregastell ha goude er Roc’h-Derrien, Trevoù-Tregigneg, Pempoull, Bear. Bez’ e vez c’hoazh eus ar gouel-se e Kawan bep bloaz dindan renerezh Ti ar Vro, e-lec’h e vez bodet ur seizh kant bugel bennak, holl o kanañ en hon yezh.\nKenlabouret en deus gant tud all e-barzh meur a gevredigezh, gant Bodad Brezhonekaat Ti ar Vro, ha kenderc’hel e ra c’hoazh gant Ofis Publik ar Brezhoneg.\nPrezidant Levraoueg Breizh eo. Fiziet he deus al levraoueg-se al levrioù brezhonek e rann vrezhonek Levraoueg Aodoù an Arvor (Bibliothèque des Côtes-d'Armor) e Kawan.\nGoude bezañ bet krouet ar gevredigezh « Al Levrig » e 1995, e voe prezidant ar gevredigezh-se ha Ti ar Vro Treger ha Goueloù goude e-pad dek vloaz e Kawan.\nEzel eo eus Kreizenn Sevenadurel Nevez-Amzer e Tregastell ha kenbrezidant eo bremañ gant e verc’h Enora.\nKan-ha-diskan, kanañ ha sonerezh[kemmañ | kemmañ ar vammenn]\nAozañ festoù-noz en deus graet e-leizh asambles gant Marivon hag o merc'hed, bep bloaz un teir pe beder. E-pad ouzhpenn daou-ugent vloaz o deus graet war-dro Gouel an Hañv e Tregastell, unan eus koshañ ha brudetañ festoù-noz a zo e Breizh.\nSkingomz ha kleweled[kemmañ | kemmañ ar vammenn]\nA-hend-all ez eo bet unan eus ar re o deus krouet Arvorig FM gant David ar Gall, Andrev Roparzh, Ronan Hirrien, Ronan Debel ha tud all e Kommana e 1998. Bremañ emañ ar radio e Landerne. Eno ez eus 4 den o labourat e brezhoneg e-pad an deiz.\nSikouret en deus ober div lec’hienn vrudet er Rouedad : Kaouenn, ur seurt YouTube e brezhoneg, hag "Hor Bed", ul lec’hienn gelaouennerezh. Raktresoù all a zo war ar stern war an dachenn-se. E Kaouenn e kaver meur a gant filmig savet gantañ.\nUnan eus krouerien gentañ ar sindikad SLB (Sindikad Labourerien Breizh) eo bet gant Dominig Jolivet-Klec'h.\nEzel eo eus ar gevredigezh Breizh 5 diwar 5 a c’houlenn e vefe adstaget Bro Naoned ouzh rannvro melestradurel Breizh.\nMennozhioù diwar-benn ar brezhoneg[kemmañ | kemmañ ar vammenn]\nKalzik en deus selaouet ar vrezhonegerien a-vihanik a-hed e vuhez, er gêr da gentañ. Krediñ a ra e rank yezh ar pemdez magañ ar yezh skrivet, ar c’hontrol o vezañ gwir ivez ! Setu ar pezh a skriv diwar-benn "Eostad" :\nBrezhoneg klevet e Perroz eo ar pep brasañ eus ar gerioù a gaver amañ, gwir. Met brezhoneg Perroz a zo tregerieg, hag an tregerieg a zo brezhoneg, hervez klevet ! An dra-se a zo gwir evit kement brezhoneg 'zo e Breizh ! Komzomp perrozeg, leoneg, kerneveg, bubrieg, plouvouskanteg, enez-suneg, gwenedeg, an hini a gerfet, met komzomp brezhoneg. Ha pa skrivfomp, ‒ nemet ha skrivañ a rafen evit tud Perroz hag ar parrouzioù tro-war-dro hepken, e c’hallfen skrivañ e perrozeg, ‒ skrivomp e peurunvan ma vefomp komprenet dre Vreizh ! Abalamour da se em eus skrivet ar gerioù e peurunvan, ma c’hello darn eus ar gerioù ha troioù-lavar a zo amañ mont da binvikaat an holl vrezhonegoù. An distagadur evelkent a zo lakaet a zo distagadur ar ger evel ma ‘m eus e glevet pe hervez reolennoù an distagañ, pouez-mouezh ha taol-mouezh, ar yezh e-kostez Perroz.\nNe blij ket din ar re a baoura ar yezh gant o gerioù gallekaet diwar re kennebeut : "teatr", "mersi bras", "poubelenn", ‒ ma klevfe an aotrou Poubelle ac’hanon ! ‒ ha me ‘oar-me... Souezhet e vefemp ma klevfemp war un enrolladenn bennak brezhonegerien gozh penn-kentañ an ugentvet kantved o komz. Gallekadurioù a zo bet a-viskoazh met a-gementadoù dister a-walc’h, sur. Ur ger evel "garantisañ" n’eo ket ur ger brezhonek evidon-me. "Gwarantiñ" avat a zo kalz brezhonekoc’h. Gouzout a reer bepred ez eo garantir an orin met tremenet eo dre vilin ar yezh, kement ma ankouaer an orin.\nNe blij ket din kennebeut ar re a nac’h klask pinvikaat o yezh, o nac’h ar gerioù pervezh, resis da glotañ gant ezhommoù hon bed. Petra faot deoc’h gerioù nevez evel ouzhpennañ, ebarzhañ, pellgomz, pellgomzer-hezoug, pellwelerez (-h)... a zo ezhomm anezhe en deiz a hirie. Mat eo kaout un toullad geriennoù a seurt-se en hon fanerad nevez-c’herioù. Ne vint ket kavet er geriadur-mañ met n’int ket da vezañ skarzhet kennebeut. Ur "varlennad" anezhe am bo da ginnig deoc’h ur wech all en un embannadur all.\nNe blij ket din brezhoneg ar re a sav ur yezh "chimik" diazezet war tra vev ebet, ken diwar froudennoù spered, galianeg, hengeltieg ha me 'oar-me. »\nTro ma C’hanton, Levr kanaouennoù ar Gonaned, Dastum Bro-Dreger, 2004\nEostad : gerioù, troioù-lavar eus Perroz-Gireg ha Treger dre-vras, Embannadurioù an Alarc’h, miz Du, 2016\nBep an amzer e skriv ur pennad er gazetenn Le Trégor, e bro Lannuon. A-benn 2018 e tle bezañ skrivet ur c’hant hanter-kant pennad bennak.\nA-hend-all en deus troet un toullad bloavezhioù 'zo daou levr all graet evit ar vugale :\nMa bloavezh tigr e Japan, gant Sylvie Servan-Schreiber, skeudennet gant Anne Daniel, embannet gant Chapitre 12 e Pariz e 2010.\nMa bloavezh konikl e Korea, gant Sylvie Servan-Schreiber, skeudennet gant Lilas Yong, embannet gant An Alarc'h Embannadurioù e Lannuon e 2011.\nEmañ o vont da embann un dro bennak un « Eostad » all, un droiad-c’heriaouiñ e-lec’h ma vo kavet gerioù ha troioù-lavar e-leizh eus Bro-Dreger, met ivez ur bern notennoù yezh gant Jakez Konan.\nUl levr all a zo war ar stern : emañ o sevel ur geriadur skiantoù an Douar e teir yezh, brezhoneg, galleg, saozneg.\nLoreet eo bet gant Priz Langleiz d'ar Sadorn 27 a viz Here 2018 e Karaez.\nAdtapet diwar « https://br.wikipedia.org/w/index.php?title=Gireg_Konan&oldid=1870758 »\nKemmoù diwezhañ degaset d'ar bajenn-mañ d'an 13 Ebr 2020, da 12:14.


Monc'hwez — Wikipedia\nPa ne vezer ket evit mestroniañ ar monc’hwez ken ha heñchañ an armerzh e c’hoarvez ar pezh a reer gourmonc’hwez dioutañ. Gant ar gourmonc’hwez e koll ar moneiz e dalvoudegezh mirad hag unanenn vuzuliañ. En em zistrujañ a ra ar moneiz. Pa vez dilabour bras ha monc’hwez war un dro, n'haller ket mui rakwelet ha steuñvekaat an armerzh, ar pezh a gas da ziskar mont-en-dro an armerzh. Studiet eo bet dreist-holl ar gourmonc’hwez bet c’hoarvezet en Alamagn (1920), e Rusia hag en Arc’hantina.\nAdtapet diwar « https://br.wikipedia.org/w/index.php?title=Monc%27hwez&oldid=1743664 »\nKemmoù diwezhañ degaset d'ar bajenn-mañ d'an 20 Meu 2017, da 02:32.


James Spriggs Payne (19 a viz Kerzu 1819 - 31 a viz Genver 1882) a oa ur politikour, bet prezidant Liberia.\nGanet e oa bet e Richmond (Virginia, Stadoù-Unanet). E dud, sklaved digabestr anezhe, a zivroas da Liberia e 1829. Desachet e oa Payne gant ar politikerezh, an ekonomiezh hag ar relijion. Dilennet e voe da brezidant Liberia e 1868, evit daou vloaz. Labourat a reas evit gwellaat an darempredoù etre ar gouarnamant hag an henvroidi. Addilennet e voe e 1876, evit daou vloaz adarre, d'ur mare ma wanae ar vro abalamour d'un enkadenn ekonomikel.\nAdtapet diwar « https://br.wikipedia.org/w/index.php?title=James_Spriggs_Payne&oldid=1782615 »


María Luisa de Parma pe María Luisa de Borbón-Parma e spagnoleg, pe Maria Luisa Carlotta di Borbone-Parma en italianeg, ganet d'an 9 a viz Kerzu 1751 e Parma, ha marvet d'an 2 a viz Genver 1819, a oa pried da Carlos IV ha rouanez Spagn (1751-1819).\nMaría Luisa de Parma, gant Raphaël Mengs, 1765, eoullivadur war lien, 48 x 38 cm, Madrid, Mirdi ar Prado.\nHe foltred gant Francisco de Goya.\nSerc'h e oa d'ar pennvinistr Manuel Godoy. Poltredet eo bet meur a wech gant Goya.\n1 Priñsez da zimeziñ\n2 Maouez a c'halloud\n5 He bugale\nPriñsez da zimeziñAozañ\nMerc'h e oa da Fulup Iañ Parma ha da Elesbed Bro-C'hall, merc'h henañ Loeiz XV, roue Bro-C'hall. Merc'h-vihan e oa d'ar roue gall eta, ha d'ar roue spagnol Felipe V. Evel he c'hoar Isabella hag he breur Ferdinando e voe desket a zoare.\nHe mamm, a veze alies e lez he zad Loeiz XV, e Versailhez, a felle dezhi dimeziñ anezhi pe da briñs Asturiez, an danvez-roue spagnol Carlos IV, pe da zug Bourgogn, Loeiz Bro-C'hall (1751-1761), mab henañ an daofin Loeiz Bro-C'hall (1729-1765) hag e wreg Maria Josepha von Sachsen (1731-1767). Mervel a reas dug Bourgogn en bugel, e 1761, da zek vloaz, ha da neuze e oa Maria da vezañ euredet gant danvez-roue Spagn.\nMervel a eure he mamm e 1759, ha dimezet e oa bet he c'hoar Maria Isabella di Borbone-Parma, gant an danvez impalaer santel Joseph II, ha dre an eured-se e oa tostaet an darempredoù etre tiegezh ar roue gall (Bourbon) ha hini Aostria (Habsbourg-Lorraine).\nMervel a reas Izabel e 1763 ma klaskas an intañv Joseph II an Impalaeriezh Santel addimeziñ d'e c'hoar-gaer, gant ar soñj e vije kavet enni ar memes perzhioù mat evel en e baourkaezh gwreg. Ha setu an Impalaerez santel, Maria Theresia (1717–1780), mamm an intañv glac'haret, da skrivañ da lez Spagn. Ne voe ket souezhet gant ar respont : skrivañ a rae Carlos III e oa bet divizet dimeziñ e vab da Varia Luisa, diviz kemeret gant e bried muiañ karet, Maria Amalia von Sachsen (en amzer ma oa bev), c'hoar henañ da zaofinez Bro-C'hall ha marvet en 1760.\nMaouez a c'halloudAozañ\nEtre keit-se e oa deuet ar verc'hig Maria Luisa da vaouezig hag en 1765, pa oa en he 13 vloaz, e e timezas d'he c'henderv Carlos, a oa 17. Er bloaz-se en-eeun e varvas he zad.\nNe oa netra heñvel etre an infantez koant ha lemm he spered hag he fried pout. Petra bennak ma oa bet kemennet gant e dad roue, ne reas Carlos mann ebet da glask plijout d'e wreg ha ne gemeras ket diarbennoù da virout outi d'e zoganiñ. Dont a reas da vout serc'h da Manuel Godoy, strivañ a reas ken na voe anvet he fried-kleiz da gentañ ministr kenkent ha ma voe anvet he gwaz da roue, e 1788.\nFreuz ha reuz a oa e Bro-C'hall abaoe ur pennad gant an Dispac'h gall ha brezelioù Italia ar jeneral Buonaparte, anvet da impalaer. E Spagn e oa savet bec'h etre ar rouaned hag o mab pennhêr, an infant Fernando (1808) ma rankas ar roue kozh plegañ da leuskel e gurunenn gant e vab .\nKlask a reas Napoleone Buonaparte mont da hanterour etre tad ha mab. Pediñ a reas anezho da zont da Vaiona, e 1808. Beuze e tiskaras an daou roue, hag e vac'has ar gerent-se d'ar roue gall kozh Loeiz XVI en kastell Valençay, perc'hennet gant e vinistr Talleyrand. Lavaret e voe zoken e voe graet « bastard » gant ar rouanez fuloret eus he mab.\nNapoleon a lakaas e vreur Giuseppe Buonaparte da roue Spagn, hag anvet e voe José Iañ. D'an 2 a viz Mae 1808 e oa ur bagad soudarded c'hall oc'h ambroug an infanted yaouankañ da-gaout o zud pa voe klasket tabut outo gant pobl Madrid. Reuz ha dispac'h a savas neuze, ha kriz e voe kaset an dorzh gant ar C'hallaoued, evel ma voe diskouezet gant Goya en e sziv daolenn, Dos de Mayo ha Tres de Mayo.\nPa gouezhas Napoleon, peogwir e oa bet dilezet e gurunenn gant ar roue kozh Carlos IV en 1808, eo e vab a voe lakaet da roue, ha hennezh e oa Fernando VII. Harluet e voe e dud e Bro-C'hall, en Fontainebleau, Marseille ha Nice, a-raok mervel o-daou e Roma en 1819.\nLa familia de Carlos IV (Tiegezh Carlos IV), taolenn gant Francisco de Goya.\nMaría Luisa ha Carlos IV o deus bet pevarzek bugel (ouzhpenn-se e reas dek kolladenn, gant se e voe brazez peder gwech warn-ugent).\nBrudet e oa an darempred etre Maria Luisa ha Manuel Godoy. Lavaret e voe eo Manuel Godoy an hini a oa tad ar re yaouankañ, evel ma soñje d'al livour Francisco Goya pa boltredas an tiegezh roueel en 1800, da lavarout eo Francisco de Paula de Borbón ha María Isabel, a voe rouanez an Div Sikilia, hag a gleve gant he mamm-gaer e oa « bastardez epileptik ganet eus an torfed hag an drougiezh ».\nSetu anvioù he bugale:\nCarlos Clemente ( 1771 - 1774)\nCarlota Joaquina ( 1775 - 1830), rouanez Portugal\nMaría Luisa ( 1777 - 1782)\nMaría Amalia ( 1779 - 1798)\nCarlos Domingo ( 1780 - 1783)\nMaría Luisa ( 1782 -1824), rouanez Etruria\nCarlos Francisco ( 1783 - 1784) , marvet da ur bloaz,\nFelipe Francisco ( 1783 - 1784) marvet da ur bloaz,\nFernando VII (1784 - 1833), roue Spagn.\nCarlos María (1788 - 1855), pretendiente carlista.\nMaría Isabel ( 1789 - 1848), rouanez an Div Sikilia\nMaría Teresa (1791-1794) , marvet da dri bloaz,\nFelipe María ( 1792 - 1794) marvet da zaou vloaz,\nFrancisco Antonio ( 1794 - 1865), dug Cádiz.\nPriñsez an Asturiez\nAnton Raphael Mengs (1765)\nEn he dilhad lez\nGant he mantilla\nArdamezioù ar rouanez\nAdtapet diwar « https://br.wikipedia.org/w/index.php?title=Maria_Luisa_Carlotta_di_Borbone-Parma&oldid=1811619 »\nDernière modification le 29 Du 2018, à 15:37\nKemmoù diwezhañ degaset d'ar bajenn-mañ d'an 29 Du 2018, da 15:37.


Accueil » War an daoulin\nWar an daoulin (03) : Raklavar (gant Joseph Loth)\n* Nous avons adapté le texte du breton vannetais au breton KLT.\nE-mesk kement a Vreizhiz hag en deus skuilhet o gwad evit difenn brud-vat ha klod hor bro, Yann Kalloc’h a zo, hep arvar, unan eus ar re a zo dleet dezhe dreist-holl bout gouelet gant Breizh-Izel. N’ec’h eus ket ’met monet penn-da-benn dre an dastum-mañ eus e werzennoù, lennour ha kembro karet, evit kavout un delvenn wirion anezhañ. Beviñ hag analat a ra e pep unan eus e follennoù ; en em ziskouez a ra enne splann ’vel ma oa : gwir Vreizhad, gwir gristen, kadour kalonek, preder ebet arall gantañ, noz-deiz, ’met mad, klod, hag enraokad Breizh-Izel. Garv ha kalet e oa bet ar Bed evitañ, kuzhet e rae en ur c’horf eus ar re vrasañ (c’hwec’h troatad hervez muzul ar Saozon oa ment Kalloc’h) un ene tener, hegeuz ha kizidik dreist-penn.\nPa oa bet ret dezhañ kuitaat an Arvor, ar vro ken karet, en doa bepred prederet beviñ ha mervel enni, heñvel e oa gantañ ez oa ur mordead taolet en ur vag-c’hedour, war ur mor leun a c’herreg. A-wechoù e kolle kalon : selaouit-eñ o c’hervel an Ankoù :\nNe ran ’met huanadiñ war-lerc’h ar marv… Ar marv !\n......... c’hoant em eus, naon em eus da vervel !\nO ! Bout mac’het dindan c’hwec’h troatad douar pounner !\nBreinaat didrouz en teñvalded, pell diouzh an aer,\nBout marv-mik !… Huñvre mat ha dous, huñvre karet,\nJoa a lakaez em c’halon paour hag em spered.\nMet ne bade ket pell ar goc’had-se a zigalonder. Kentizh ur vouezh a-ziabarzh a gleve hag a selaoue diouti :\nPa’m gwelit faganet war an dachenn, neuze,\nE donded ma c’halon Ho mouezh a gomz goustad,\nHag e savan, kreñvaet, peogwir ez oc’h aze !…\nE-lec’h sevel ’enep da ivoull Doue pa goulenn gantañ lemel a-ziwar e zivskoazh ar groaz ken pounner en doa taolet warnezhe, hen trugarekaat an hini a rae :\nRa vezit benniget Ho pout ma dibabet,\nDaousto din bout pec’hour, daousto din bout netra,\nEvit stlejal Ho kroaz war hentoù holl ar Bed :\nMont war Ho lerc’h, mont war Ho lerc’h, na vad a ra !\nEvit ober penn d’an arneñv ha da varroù-amzer ar Bed, da garantez Doue hepken en em erbede. En em heñvalaat a ra e-unan, en unan eus ar re kaerañ eus e werzennoù, diouzh ur vernigenn staget diouzh ur garreg e-kreiz ar mor kounnaret :\nDigabestret ha didruez\nAn tonnoù divent a darzhe…\nMet ar vernigenn a zalc’he.\nHa setu deut ar mor d’arsav,\nHag ar gaezh vernikenn tanav\nD’ar roc’h a oa staget atav.\nAr vernigenn a oar krogiñ :\n’Zioc’h ar roc’h emañ war e gein,\nTra ne c’hello he distagiñ…\nAma, n’en deus netra gwiroc’h :\n’Vel ar vernigenn war ar roc’h,\nMa c’halon zo staget diouzhoc’h !\nE-barzh Pariz, ne daole ket ur sell war ar gwarivaoù nag al lec’hioù arall a ziverr-amzer. Taolet ha didaolet hervez e gomzoù e-unan, ’vel war ur mor kommek, leun a gerreg kuzhet, klasket en doa ennañ inizi evit teurel an eor ha stagiñ e vag dioute, evit lakaat da baouez un herrad e gorf hag e spered prest da zizaniañ. Teir eus ar re en doa kavet a gare dreist-holl hag a zaremprede : Enez ar baourion, da lâret eo, Iliz Itron Varia an Trec’hioù ; Enez ar Broadoù : Iliz ar Galon sakret ; Enez an Aeled : capel ar Veneadezed.\nMar en doa Kalloc’h gouestlet e vuhez da Vreizh-Izel, prest e oa ivez d’he aberzhiñ eviti - aon ebet n’en doa ’raok ar marv : daousto ma trougsante ez oa tonket dezhañ kouezhel kent pell war an ervad, hini n’en doa redet gant muioc’h a herr d’ar brezel, da c’halv kentañ ar vro :\nKent pell e vin el lazhadeg… Pe arouezioù zo war ma zal ? Ha gwelout a rin da ziwezh, bloaz nevez ?\nHa petra ’vern ? Abred pe diwezhad, ha pa sono an eur da vont daved an Tad, laouen ez in. Jezuz ’oar diluz hor mammoù.\nBloaziad nevez, bloaziad brezel ! Ra vez benniget nag e tegasfes en da vantell, a-gevret gant an nevez-hañv ’vit ar Bed, ar marv ’vidon.\nPetra eo marv unan, pe kant, pe marv kant mil ? War-lerc’h ma vo bev ha klodus ar vro, war-lerc’h ma kendalc’ho ar c’houenn…\nHa pa varvin, lârit ar pedennoù, ha bezit me, ’vel ma zadoù, troit ma zal diouzh an enebour ;\nHa ne c’houlennit tra ’vidon gant ma Dasprenour, ’met al lec’h diwezhañ en E Varadoz…\nNe oa ket deut da wir newazh e zrouksant ’met ar bloaz war-lerc’h. E miz ebrel ar bloaz war-lerc’h, emañ kouezhet, e gleze en e zorn, war ar c’hlodva*. [?]\nAr werz diwezhañ eus an dastum-mañ(1) a zo bet savet war dalva Frañs, ar seizh a viz gwengolo ; n’ez eus unan marteze souezhusoc’h en holl an dastum : kan’enn alarc’h a c’heller ober anezhi. Deut e oa tro Kalloc’h da c’hedal e talva al lu war ar c’hleuzioù, tal-ouzh-tal d’an enebourion. Heñvel e oa gantañ ez oa ur mordead oc’h ober karter war ar mor :\n« Me zo ar martolod da garter ...........\n« Kousk, o bro, kousk e peoc’h. Me ’ray karter ’vidout.\nHa mar da da foeñviñ, henoazh, ar mor german,\nBreudeur ’omp d’ar c’herreg a zifenn aod Breizh dous,\nDaousto dezhañ bout kalonek hag hep aon, gevel a rae d’her c’hennerzhiñ an Hini an doa lakaet holl e c’hoanag ennañ :\nPa sailhan dreist d’ar c’hleuz, ur vouc’hal e m[a] dorn,\nMa faotred ’lâr marse : « A-raok, hennezh zo gour ! »\nHag e teuont war ma lerc’h er fank, en tan, er skorn…\nMet C’hwi, C’hwi ’oar er-walc’h n’en don ’met ur pec’hour.\nRak-se, pa strew an noz he lorc’hoù dre ar glen*, [pe douar]\nE greier ar c’hleuzioù pa gousk[a] ma breude[u]r,\nHo pet truez diouzhin, selaouit ma goulenn,\nDeu’t, hag an noz a vo ’vidon leun a splannder.\nTrawalc’h e vefe eus ar werzenn-mañ evit lakaat Kalloc’h e-mesk ar re gentañ eus hor barzhed. Enni e kaver dastumet holl an danvez ha galloud barzhel dispar a ziforc’her en e skridoù, da lâret eo : agnen [?] uhel ha glan ; spered souezhus e gavadennoù hag e froudennoù ; pervezh e ouiziegezh e-keñver ar brezhoneg hag e c’heriadur, hag anzav da lakaat splann ha da liveañ ar vennozhioù ar re diaesañ da zisplegiñ. E-lec’h gerioù gallek e ve ur vezh o gwelet ken stank e levrioù anvet brezhonek ha kentañ penn er C’hatekiz, gwell e oa gant Kalloc’h lakaat gerioù gwir vrezhoneg, na bout ez oant nevez, dizanavet, divoaz, taolet a-gostez pe ankoueet a werz zo, ’vel m’en deo : klod, gloar (kavet en un dornskrid eus an dekvet kantved war-lerc’h ganedigezh Jezuz-Krist) ; kevrin, mister ; dihuz, consolation (e brezhoneg Gwened, gwell e vefe lâret dihu) : kevrin ha dihuz a gaver e skridoù eus ar bempvet pe ar c’hwec’hvet c’hantved war-lerc’h J. K. ; felan, fidel, a zo troet e brezhoneg Gwened eus ar brezhoneg kozh fid-lon. Bout zo re hag a zo tennet eus ur orin anavet mat, ’vel : briel, dign ; kempredel, e galleg contemporain, graet a kem-pred-el – el en deus an hevelep ster ha galloud hag eo marvel ; meur a unan emañ bet klask en ur c’horn arall a Vreizh-Izel eil-geriañ, répliquer ; tuz pe kentoc’h hervez lezenn Gwened tuc’h, galop ; rouez, dibaot (roué e vefe reizhoc’h e Broereg, met gloèu a vefe gwell) ; aberzh, sakrifis, a zo troet eus aberth, boazet gant Brezhoned Bro-Saoz, ar C’hembre, a reer anezhe, e galleg, les Gallois.\nE gwirionez, ur c’holl bras en ur goll Kalloc’h en deus graet Breizh-Izel, ha lec’h d’en em glemm hon devefe eus an tonkadur didruez en deus holl lamet ken abred, yaouank-flamm a ziganeomp. Met, heñvel eo, c’hoantaet e oa bet gant hor barzhed santel Breizh ha galvet d’ober e bare gante en neñv, m’en doa bet bepred kement a hirezh monet. Ya, lâromp anezhañ ’vel ma lâre ur barzh a Vrezhoned Bro-Saoz, en trizekvet kantved, eus un tiern a gare dreist-holl, en ur gomz diouzh Doue :\nPrest bras e oac’h ’ta dou’en anezhañ ganeoc’h :\nLec’h da derein* en deus roet, an doan-se ; [W s’emporter]\nMat mat ec’h eus hon dibabet\nEvit ho pagad, Krist roue an Neñv.\n‹ War an daoulin (02) : Kentskrid an embannour haut War an daoulin (04) : Arroudenn (2) ›\nWar an daoulin (01) : Arroudenn (1)\nWar an daoulin (02) : Kentskrid an embannour\nWar an daoulin (04) : Arroudenn (2)\nWar an daoulin (05) : Evit m’ene paour…\nWar an daoulin (17) : Evit ma breudeur…\nWar an daoulin (24) : Evit ma bro…\nWar an daoulin (43) : Er brezel…\nWar an daoulin (53) : War hentoù ar brezel…


sonnañ ar bed | ur blog eo …\nsonnañ ar bed\nPublié le 24/01/2014 par Yann-Ber\nAdvabiñ, adverc’hañ… Kudenn stignet e poz brezhonek ur vlogerez.\nPlediñ gant bugale a zo emzivat, reiñ dezho ur plas er gevredigezh zo kentoc’h yael.\nAdvabiñ evit bezañ kempoell gant ur gealiadurezh, ha n’eo ket un emzalc’h par da hini ar renadoù hollveliek a nac’h an dargouezh, gant tud a fell dezho bezañ Doue ha n’eo ket mui kempenn o amva hogen divizout pe neuz ha pe arver a vo d’al loen denel, hep derc’hel kont eus e zenelezh.\nDivizout war bep tra, dibab ar pep gwellañ evit ar yoc’hoù, nac’h an dargouezh. Ha n’ emeur ket gant an hent-se ?\nAn den a ro stumm d’ar bed ma vev, hogen ne sonn ket an traoù. Al loen eo a vev en ur bed sonn bepred adkroget en hevelep furm.\nEmouez eo an den ouzh liesselezh ar vuhez. Goût a oar ne c’hell tizhout nemet gorre an traoù.\nPa glask mestroniañ eo diwar goust ar vuhez : distrujañ elfennoù eus al liesselezh, pellaat an dargouezhioù, o c’huzhat, evit kaout ar santimant da vezañ mestr war ar bed.\nAl loen a aoz e dachenn en doare-se, diverkañ pezh n’eo ket e vevañs.\nTachenn mab den avat zo kalz ledanoc’h, neuze e tenn seurt emzalc’h da vestroniañ kement a zo bev.\nAnat e tlefe bezañ d’ an den ez eo ar rezid ur perzh denel digembezus gant nep peurveli. An den ne c’hell nemet degas elfennoù kened er bed ma vev. Ar gened zo ur perzh denel.\nPa grog da brenañ tud, da laerezh o denelezh, evit kenderc’hañ dezhañ madoù e krog da zistrujañ an denelezh. Pa gendalc’h dre brenañ tud evit e gletadurezh e tizh ur bazenn all en dizeneladur : ur bugel prenet da glokaat un tiegezh, ur plac’h prenet da ginklañ un annez. Kregiñ a ra da balvata e donkad, da nac’h an dargouezhioù d’en em vac’hañ e kreñvlec’h an hañvalout bezañ.\nLavarout ur marvailh, skrivañ ur romant zo reiñ ur furm da iziunadoù, da elfennoù en amzivin, hontkenderc’hañ, krouiñ, denelaat.\nPrenañ marc’hadourezhioù, kenderc’hañ marc’hadourezhioù zo palvata ar werc’helezh, nac’h ar werc’helezh, kinklañ ar werc’helezh d’ he lakaat da badout ingal, ha dreist-holl nac’h an denelezh d’ he lakaat da vezañ danvez e-touez an danvez.\nDiaes eo da bep hini bezañ ar pezh ez eo. Aze emañ an denelezh avat. Er gevredigezh-mañ e hañval an dud nac’h o denelezh, o dibarelezh, klask bezañ ar pezh n’int ket, plegañ d’ un urzh hollveliek diboell. Diaes eo din bevañ va buhez evel da forzh piv na sent ket ouzh ar stuzegezh trec’h. Hag ez in da arc’hañ gwelladurioù diwar-c’horre evit kelo ? Nann, ne fell ket din ul lod eus ar galloud, ret eo kemm ar bed ma vo plas d’an holl.\nDarvoudoùigoù evel ar gerioù lennet en ur blog, pe bezañ lennet nevez ‘zo «The man in the high castle» gant Philip K. Dick, e galleg, a ‘m degas c’hoazh gant ar c’hraf-se.\nEr romant eo brav bezañs seurt atersoù war an denelezh, penaos e klasker mirout ouzh ar vuhez a vezañ ha penaos eo tonket da c’hwitout.\nHegaset on bepred avat gant un tun kalvezel a denn da lakaat e darempred re a dudennoù pa c’hellfent bezañ hep liamm ebet kenetrezo ha reiñ an hevelep alberz eus egor divent an denelezh. Strizhded bed ar skrivagnerion, o c’hemplegouriezh d’ an nevid erfin daoust d’an dibar a zegasont. An heugus ma ‘z eo ar stiradoù pellwel ma teu ar benndudenn da sachañ warnañ an hevelep tud gant an hevelep kudennoù hag an hevelep gwallzarvoudoù rann ha rann. Diaes eo ar vuhez !\nLe maître du haut château, Philip K. Dick, 1962, embannadurioù j’ai lu 2012.


Pajenn:Al Lae - Bilzic.djvu/122 - Wikimammenn\nPajenn:Al Lae - Bilzic.djvu/122\nBilzig war al Leo-Drêz\nE-pad ar goanv, war-dro Nedeleg, e vije peurvuia grêt eun tôl-pesked  : broged pe veilhi. A-benn ar c’houlz-ze, Saïg Jelvest an nije sternet e zein vras hag ambarket anei en e vag. Eul laz pôtred yaouank diskuiz ha dibabet a vije bepred war evez oc’h heuilh gant diou vag vihan ar voudenn  besked dizoloet.\nAr pesked-red a deu, war hon ôchou, entre hanter miz kerdu ha divez miz genver, evit leuskel o lêzenn pe o viou. Neuze e paker anê, bodennet ma vent a vil vern : ar zein vras dispaket, an daou henn anei a rê an dro d’ar c’hlodad gant peb a vag vihan. Ar zeinerien a lamme er mor, daoust pegen yen a vije an amzer, ha pep-hini da chacha buan ha buan. Ha trefu  ha kriadeg. N’ankouait ket, mar plich, lenner, penôs e miz kerdu pe e miz genver ne ve ket tomm-berv ar mor hag an êr, ha neuze e ouefet abalamour da betra e vije an dud-ze ken trefuet, abalamour da betra e vije digaset d’ê peb a werennad mat a win-ardant. Ha pa rankent mont adarre er bagou, gleb-dour-teil, dent genver eus o dilhad, eus o bleo hag eus o baro ! !… Eur vicher boanius… A-wechou al laz ne vije ket evit dibrada ar zein ken pounner hag a vije. Hag e ranked mont da glask sikour, da glask kirri war ar mêz evit charreat ar pesked.\nPa vije bras ha niverus an tôl-pesked, e vije kaset kannad da gokanierien  Lannuon ha Montroulez da lavaret d’ê dont da brena ar pesked.\n↑ Tôl-pesked, très belle pêche.\n↑ Eur voudenn besked, une bande, une multitude de poissons (moudenn, motte).\n↑ Trefu, agitation ; trefuet, agité\n↑ Kokanier (pl. -ien), marchand de poissons.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/122&oldid=160037 »\nKemmoù diwezhañ degaset d'ar bajenn-mañ d'an 24 Ebr 2020, da 18:42.


Evel bep bloaz da vare ar bak hag ar breved ez eus trouz en Ipparalde, al lodenn norzh eus Bro-Euskadi. Darn eus ar skolajidi o deus skrivet o c’hopiennoù skiantoù en euskareg ha n’eo ket e galleg. Riskloù zo e vefe tapet ur zero ganto met ne reont forzh. Un doare da ziskouez e stourmont evit o bro hag o yezh eo, evel m’eo bet graet gant o zadoù araoze.\nEvit souten ar skolajidi emañ daspugnet o zud hag emsaverien war porzh skolaj Amikuze e Saint-Palais/Donapaleu. Amañ ez eus bet tolpet kopiennoù eus Bro-Euskadi rak ur greizenn reizhañ eo ha ne fell ket d’an dud e vefe kaset kopiennoù o bugale da vBourdel pe Pau ma vint reizhet gant kelennerien ha ne ouzont ket euskareg a dra sur. Ur vanifestadeg a vo fenoz e straedoù Saint-Palais evit o souten.\nGiroa bero Donapaleun.\nZatozte EH osotik! Denon lagungtza behar dugu, ta ikusiko dugu 🎼nola nola, laster eroriko dan🪗 pic.twitter.com/Tgw5XdVn9h\n— Selaurua Betez (@selauruabetez) June 29, 2021\nKreizennoù reizhañ a zo e Bro-Euskadi koulskoude : e Bayonne, Boucau, Hasparren ha Saint-Jean de Luz. Er c’hreizennoù-se e vo kavet kelennerien « euskaldun » (=hag a oar euskareg) sur, pezh n’eo ket e Bourdel pe Pau.


muzelloù - Wikeriadur\nSavet diwar an anv-kadarn muzell hag an dibenn-ger -où.\nFurm lies an anv-kadarn muzell.\nAn den-mañ a azezas, mes ne reas nemet stokañ ouzh e vuzelloù ar pezh a oa degaset dezhañ. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 50.)\nNetra ne finve enne nemet o muzellou. — (Erwan ar Moal, Pipi Gonto, Kemper, 1925, p. 10.)\nKaset he devoa beg he bizied mistr divaneget d'he muzelloù, hag o astennet davetañ, goude-se, prim. — (Youenn Drezen, Sizhun ar Breur Arturo, Al Liamm, 1971, p. 32.)\nSeblantout a rae aet, pell diouzhoc'h, d'ur bed all ha komz a vouezh izel, rak fiñval a rae e vuzelloù, evel evitañ e-unan, ouzh tud a wele-eñ, met na welec'h ket c'hwi. — (Abeozen, Pirc'hirin Kala-Goañv, Al Liamm, eil emb. 1986, p. 12.)\nKemer a reas hec'h amzer eta, oc'h ober ar gerioù gant he muzelloù pa c'halle, ... — (Roparz Hemon, Ho kervel a rin en noz ha marvailhoù all, Al Liamm, 1970, p. 20.)\nAn itron Dursley a eve he banne goustad etre he muzelloù. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 11.)\n« Ha te, Lan, penaos 'mañ kont ganit e Kergoneg ? » eme lfig Gloagen, ur mousc'hoarzh gantañ war e vuzelloù. — (Youenn Kervalan, Dremmoù Arrasate, Embannadurioù Al Lanv, 2009, p. 26.)\nPennoù teñval, muzelloù serr, dremmoù kloz... — (Goulc'han Kervella, Brezel ar Rigadell, Al Liamm, 1994, p. 15.)\nEvel-se int deuet da genlabourat gant tud « Dastum » a vez o redek ar maezioù evit kutuilh diwar muzelloù ar vrezhonegerien kaerañ bleunioù hol lennegezh dre gomz. — (Fañch Peru, Kañfarded Milin ar Wern, Skol Vreizh, 2008, p. 50.)\n..., ha santout a ran c'hoazh war va muzelloù blaz c'hwerv an delienn lore ... — (Jarl Priel, Va Zammig Buhez, Al Liamm, 1954, p. 66.)\nkorn ar muzelloù\nober muzell gamm\nastenn ar muzelloù\ngalleg : lèvres (fr)\nAdtapet diwar « https://br.wiktionary.org/w/index.php?title=muzelloù&oldid=302970 »\nKemmoù diwezhañ degaset d'ar bajenn-mañ d'an 3 Her 2020, da 15:55.